Lifan-Z/Chinese-poetries-txt huggingface dataset:
画堂三月初三日，絮扑纱窗燕拂檐。莲子数杯尝冷酒，柘枝一曲试新衫。阶临池面胜看镜，屋映花丛当下帘。谁倚南楼指新月，玉钩素手两纤纤。
法书遥逐使车还，嘉句新从相府颁。牢落二贤天地外，风流三绝古今间。台文竞耀高逾丽，化笔交挥老更闲。不用悲吟恐飞去，岂无神物护重关。
系国安危唐上宰，功成身退汉留侯。二公闲暇开高宴，九老雍容奉胜流。共接雅欢恩意洽，不矜崇贵礼容优。赏心乐事人间盛，岂谓今稀古莫俦。
壮岁尘埃禄事牵，老归重到旧林泉。曾无勋业书青史，偶向康宁养老年。自分杜门居陋巷，敢期序齿预公筵。更惭形秽才凉薄，不称图真接巨贤。
西园胜迹名天下，唐相经营用意工。岛屿回环压湖面，楼台重复倚云空。濯缨泉洁存遗迹，促轸亭空想旧风。公暇未应无客会，春游更喜与民同。
玉梁千丈驾澄流，曾与群仙烂熳游。丹桂扶疏应近月，紫苔漫没几经秋。蒙蒙五里皆金雾，岌岌三休是宝楼。此地回骖时一望，世间尘上尽蜉蝣。
燕姞梦魂唯是见，谢家庭户本来多。好将绿叶亲芳穗，莫把清芬借败荷。避世已为骚客佩，绕梁还入郢人歌。虽然九畹能香国，不奈三秋鹈鴂何。
缔交何止号如龙，发箧畴年绛帐同。方领聚游多雅致，幅巾嘉论有清风。名高阙里二三子，学继台城百六公。别后愈知琨气大，可能持久在江东。
甲第峨峨爵观前，对回微岸鵕鸃冠。锦鞯飞鞚丹砂埒，蜜炬流膏紫玉槃。狐尾单衣常裛麝，虎头双绶镇薰兰。闲驰便面章台陌，里巷儿童逐弹丸。
高楼闲背夕阳登，渺渺长怀不自胜。锦瑟有时闻北渚，钿车何日到西陵。地寒萱草犹难种，天远瑶华岂易凭。多谢苏门清啸客，了无尘事染壶冰。
纶巾短袖迎凉服，茧犊笨车乘兴游。岂谓烟霞生旷达，只缘尘土倦伊优。更无倾盖将谁共，纵有吹雕不我留。曾达酒垆惟独醉，幰前犹恨欠三驺。
薰飚猎猎度融纱，赫日流金树影斜。寝簟冷便铺薤叶，门裾轻爱曳橦华。仙槃想挹三危露，灵汉思乘八月槎。雪散冰丸犹长物，镇心堪笑茂陵瓜。
汉宫金掌露淋漓，椒殿装梅欲罢时。宿霭空蒙昏绣桷，晓暾依约上文㮰。九苑威凤犹栖阁，三匝惊乌尚绕枝。玉女窗虚莲烛谢，西南金魄隐残规。
玉唾神游接汉京，朝元金碧照天明。香波浅鬭龙原润，炎液深涵雁甃清。狎猎乱光浮藻井，穹隆长影浸雕楹。圣皇勤俭无西豫，辇路经春烟草平。
猎遍兰丛与桂枝，巢居未必有先期。灵台十仞乌随转，阿阁三重凤岂知。度柳暗催蝉嘒嘒，出云高送雁离离。汉宫玉树知何限，争忍重吟画扇诗。
缥帙青箱次第开，慨然英气转难裁。莫言美事俱长往，须有清风属后来。弹铗始知皆琐旅，枕戈方信是雄才。平生自况真非薄，只是休容楚鸩媒。
星弧首辟群英彀，天毕初张众目罗。汉傅仍闻求泛驾，周明何止育菁莪。碧纱已有蓬山籍，绿李将分桂殿科。全伏阿香推毂力，九门三月化陶梭。
小院闲扃煦日长，静探琅简事虚皇。依依柳荫银塘暗，习习风穿玳押凉。碧合暮云连础润，绿攀奇树透怀香。蒙山近得修真诀，辟谷常飡太乙粮。
漠漠鲜云习习风，谷莺娇啭小园中。谢塘初长如裀草，湘渚难留避弋鸿。轻雨落花红扑地，惹烟垂柳绿萦空。寻芳好伴高阳侣，深忆东山采药公。
青阁登临恨已多，可堪兰景又妍和。书囊阅尽应成癖，诗思狂来恐是魔。玉树芬芳连雾縠，珠栊隐映隔云萝。鹴裘贳得杨昌酒，度日无悰倚瑟歌。
煦日亭亭昼渐长，烟藏幽砌蕙兰香。纤垂谢监园中柳，嫩折罗敷陌上桑。出谷晓莺迁绮树，入檐风燕语雕梁。瑶华欲寄岭头信，心逐白云归帝乡。
拂地高阳翠影浓，杨花断续蔽香红。密和微雨粘沙坂，乱逐轻风透绮笼。漆圃旋惊飞蝶梦，玉庭频拟散盐空。青门一望依依处，千里金堤二月中。
雨过新含灼灼华，烟笼芳树势交加。狂飞粉蝶穿朱槛，巧啭流莺傍碧纱。露井细香飘烈麝，霜林浓艳散余霞。啮毫更近成阴处，似入仙源一迳斜。
比到重阳犹五日，露披金菊满东篱。莫言预赏非真赏，大抵先时胜后时。密蕊不容群蝶采，清香未许众人知。幕中婉画应多暇，来伴渊明把酒卮。
桂魄腾车朱户深，琐寮珠箔夜沉沉。慵听北里吹竽燕，闲倚南楼拥鼻吟。玉宇暗销红烛影，银床斜转碧桐阴。金缾剩贮程乡酒，留待龙交满满斟。
十二瑶楼切绛云，醉游昆阆碧桃春。烟藏玉树栖鸾稳，露浥芝田唳鹤频。闲访五城骑白鹿，静寻三洞驾黄麟。紫房求看登真录，说是明晨第一人。
飘飘词赋已还卭，法牖推贤继祖风。缓颊且惊仪舌在，只轮休叹阮途穷。伫观振翼迁乔木，忍学栖衡嗜晚菘。楚宝定须三献遇，肯教烦岁泣如虹。
丽藻遒文绝比肩，买符新自帝州迁。四溟浪阔鹍须化，三岛路长鸾暂闲。桂玉擅名将继却，箪瓢乐道且晞颜。前春定奋冲天翼，休抱如虹泣楚山。
涪陵古群接青台，巴俗频思叔度来。鱼竹乍分天顾息，星轺初动隼旟开。一麾暂辍含香职，双笔犹淹视草才。伫听陕棠民颂洽，紫泥对诏下蓬莱。
棣萼联华继昔贤，素园游想已多年。方观薮凤翱千仞，将见床鸾上九天。宽诏已闻求泛驾，盛时休忆赋归田。来春定中穿杨箭，好约抽毫玉陛前。
独驾轻鸿返故园，冠霞曾醉锦江烟。五图金记何年授，九籥丹经几处传。晓别阆州飞玉斝，暮登秦岭挹红泉。椒庭他日重相见，应许壶中看列仙。
德满椒兰学满籝，升堂鸿藻继云卿。舜庠蚤中巍峨选，俭府还驰酝藉名。捧诏定趋文石陛，扬鞭将度洛阳城。麟台马署期高步，闲绎芸签听苑莺。
火宅清凉荫慧云，海潮芳论更难伦。鹰房暂锁巴山下，虎锡还飞锦水滨。贝叶文皆收缥帙，林兰衣不染红尘。亭皋欲别偏多感，缘是双林社里人。
小阁登临春暮时，绮栏飞闼映游丝。莺喧曲槛韩冯树，藓晦幽庭贡禹綦。闲对碧云吟桂水，狂思长袂宿兰池。徘徊望断江边客，采得瑶华寄与谁。
藐姑容化三阴馆，勾漏砂封六乙泥。五练夜穷苍玉几，七明晨采碧云梯。冠霞高挹浮丘袂，握髓深藏鬼谷谿。如有西山驻灵药，何妨相赠一刀圭。
不才惟侍高门庆，奕世皆为外计臣。乡老相逢频教我，尽忠思孝报君亲。昔年乡赋议兴贤，曾接诸君砚席间。屈指岁华逾一纪，锦衣怀绶过稽山。
学省新开用退之，阳城司业定相知。休思杜曲仙乡隐，好献元和圣德诗。三部共推盐铁论，五溪曾制虎貔师。济源处士功成后，始信书生善出奇。
不独龙山胜致全，黄枢开宴尽时贤。风回绮席鸾觞泛，日上彤襜虎幄鲜。陶菊香浓侵玳押，吴歈声缓倚鹍弦。云笺一幅西园什，如听钧韶下九天。
闲脱蕉衫挂树桠，竹冠芒𪨗自耘瓜。心形散傲如园吏，椑榼纵横似酒家。古桧婆娑张碧盖，流泉诘屈动青蛇。风清日落未归舍，待得东南见月华。
平淮伐潞皆殊绩，靖乱夷凶著往编。今以薄才叨重任，改将微效觊前贤。人惭肖象求商野，德谢非熊起渭川。惟有安昌念高第，雅章称述爱彭宣。
古鼎良金齐法精，未知何代勒功名。更须梓匠为凫杓，堪与仙翁作酒枪。涤濯尚应劳犊鼻，腥膻不复染羊羹。水边林下风清处，长伴薰然醉玉倾。
雪苑挥毫寄雪宫，丘门褒宠过华虫。希声远夺霜钟韵，妙墨高逾禊帖工。辱韵颇惭才陋薄，玩辞弥见意勤隆。西南跂望安昌馆，何日陪随似戴崇。
东秦假手裁经岁，偃息山斋兴味长。怪石罅中栽薜荔，碧梧阴里种麻黄。吟牵翠蔓秋烟润，醉撷纤英晓露凉。内省非才寡遗爱，争教所憩似甘棠。
湖上高楼对远山，一樽清醑且开颜。今朝尚作林塘主，明日将归侍从班。心向白云虽自乐，身趋丹禁未容闲。为君不惜厌厌醉，赏尽银蟾秉烛还。
山水清音步步随，谢家歌舞岂须携。深游雾市身应润，直上莲峰路不迷。细草舒茵承蜡屐，长松倾盖护云梯。岩隈灵药皆堪采，采得盈箱亦自提。
微物达诚方愧极，雅章流惠见情深。野夫自是甘芹味，国老何尝靳玉音。伸纸恣窥蓝肆宝，登函频作洛生吟。辞清墨妙真双绝，韫匵传家励子孙。
晓辟天阍出帝纶，麾幢误委不才臣。六条颁诏专临雍，一道全师别制秦。虽受深恩辞北阙，拟将何术抚西人。他年遂解簪缨去，乞去伊川号散民。
昔年公掌秦中漕，虎节寻提四镇师。从此功成为汉相，至今阙内仰萧规。新诗远寄音盈耳，累牍频窥喜见眉。更问春游何处好，夹城西面景龙池。
凛然威望詟西戎，十万貔貅节制中。从古藩垣谋帅重，于今诗礼得才雄。勤归定是推优赏，静胜由来保上功。不独韦平称世美，缁衣兼咏武桓公。
分得鱼符守雍州，垂帷闭阁再经秋。眼看岩岫将登览，身似匏瓜苦滞留。杜曲朱坡虽已到，圭峰紫阁未曾游。却输假道归朝客，上遍终南寺寺楼。
死节古来虽有矣，大都死节少如公。惟图救主重围内，不惮焚身烈焰中。龙准有因方脱祸，猴冠无计复争雄。如何置酒咸阳会，只说萧何第一功。
上公遗我游嵩具，匜盥杯盂色色全。拂拭便须延隐逸，洁清那敢污腥膻。行赍每度云岩侧，器使当居蜡屐前。林叟谿翁皆窃玩，山厨因此识嘉笾。
非才久玷钧衡重，乞得麟符守洛师。圣造如天从素欲，愚衷何地报鸿慈。先茔松槚躬时省，私庙萍蘩洁仲祠。相国情深最知我，邮筒千里贶新诗。
雅章追念柏台游，屈指今逾二十秋。初奉南床持大宪，后陪东阁告嘉猷。心如金石同谋国，路出风波免覆舟。闻欲坚随赤松去，拟携灵寿从留侯。
子真仙裔富高情，远寄仙禽至洛城。昔向华亭常警露，今来缑岭伴吹笙。稻粱犹忆嘉禾美，竹树应怜履道清。已遣吾家伊水墅，旋营莎荐似咸京。
赫奕晨霞照万灯，路穿阙口势如吞。桥边杨柳垂青线，林下秋千挂彩绳。平地伊流不一抹，半天嵩岳翠千层。行行渐入吾疆理，竹坞松阡间绮塍。
六六仙峰绕静居，俗尘至此暂消除。西来未悟禅师意，北去还驰使者车。五品封槐今尚在，九年面壁昔何如。心知一宿犹难觉，花藏重寻贝叶书。
鹤发庞眉二老仙，林间老屋十余间。斋粮不蓄惟栽菊，道眼长明祇看山。朋侣过从应绮用，比邻掩映是嵩辕。𫏐游自愧尘劳迹，解帢临溪濯腻颜。
寺占嵩颜景最多，奇峰列刹共嵬峨。依岩宝砌砻清础，出谷飞泉逗素波。下瞰长川穷渺邈，傍观列岫极陂陁。缁林法乐堪随喜，钟磬声清呗梵和。
常随净侣叫禅关，熟听潮音丈室间。身逐孤云辞陇首，心如皎月照香山。儒空两悟言无滞，觉望双除性本闲。居守意勤当应现，不须祇到虎溪还。
上相寻芳驻画轮，华貂玉节耀松筠。二南雅丽音盈耳，八体遒妍妙入神。鲁壁再传科斗字，稽山长咏永和春。小园从此增光价，一室荧煌照乘珍。
山僧知我思归意，为我临伊创草堂。闻说绕阶丛巨石，更须当槛植修篁。窗间东望乾元刹，门外南趋积庆庄。便拟半移生计去，不知何似畅师房。
顺时同乐慰邦民，协气和风应早春。斗运帝车遵大路，云从天步绝纤尘。民瞻玉色欣游豫，岳峙琳宫望省巡。回御端闱张镐饮，兰灯桂魄耀星津。
潭潭相府方高启，岌岌枢闱亦对开。棋布司存邻象阙，星分位表拱天台。乐天善颂传嘉句，虔命叨居愧薄才。仰认圣皇优待意，先时曾枉翠华来。
昔年宝应茅斋主，别后炎凉已屡经。暂入城来缘买药，却骑牛去似飘萍。缑山重访吹笙伴，秘省长虚画鹤厅。一任洛阳人白眼，且看三十六峰青。
净居高出四禅天，更对伊嵩辟广轩。塔耸千花依鹫岭，舟浮一叶上龙门。云藏古木当危槛，风递疏钟过远村。我有草堂南涧口，一回西望一销魂。
三朝光辅仰耆年，谢政归来作散仙。筑室尚依双凤阙，放怀何必五湖船。清谈倾座簪缨盛，彩服趋庭子舍贤。公伴赤松应念我，早教西去老伊川。
华颠相顾最相亲，同是三朝二府人。曾忝政堂陪大论，又叨枢筦继清尘。我惭蒲柳衰残质，公称夔龙强健身。把酒观言兼恋德，春晖不觉渐西沦。
平台山芋传区种，久饵能令玉寿延。欲长深根培客土，便期珍味荐宾筵。吴莼顿觉名称减，楚芰须惭嗜好偏。况是丹头推绝品，百金供费亦宜然。
百卉千花淑景新，主人吟啸惜芳辰。依依绿减随堤色，灼灼红移洛浦春。已爱清香飘宴席，更分秾艳与交亲。邹阳本是梁园客，醉赏犹思濉水滨。
杲日无亏彰睿圣，前星有庆耀东朝。皇明烛远群羌服，火德乘时众慝消。丹扆焦荣犹损膳，华颠尸素合归樵。夔牙共奏康哉囗，雅咏和声彻九霄。
不到伊川八九年，重来风物尽依然。惊回俗梦鸣皋鹤，洗净尘襟漱玉泉。绿筿侵阶当蕙帐，苍霞满目对松阡。天怜老懒优深处，罢听晨鸡彻晓眠。
郊园乍适疏慵意，勉强逢迎已不能。赤米白盐充野馔，蕉衫芒𫏋见山僧。含风古木遮檐角，漱玉清泉泻石棱。田父相过复相劝，早归林下醉腾腾。
畴昔常闻处士庄，林泉胜景甲山阳。一渠寒水流清济，千仞浓岚耸太行。枋口云归穿古木，燕川风过入修篁。前贤旧业何人继，分与三贤作醉乡。
导沇灵源祀典尊，湛然凝碧浸云根。远潮沧海殊无碍，横贯洪河自不浑。一派平流滋稼穑，四时精享荐萍蘩。未尝轻作风涛险，惟有涵濡及物恩。
鼎邑从来事足夸，冰台近岁景尤嘉。天平峰秀堪图画，昼锦堂高可宴衙。新表门闾通德里，旧栽桃李相君家。仍闻降志相希慕，林下时乘洛样车。
燕居堂北虚闲地，蔾藿森森欲柱天。中有红梨最翘秀，削成鸠杖佐衰年。初同野叟甘芹味，终学狂翁挂酒钱。分寄一枝公必讶，提携不称葛陂仙。
众卉群芳品自奇，遍形歌咏殆无遗。名过卫国平泉记，数协江淹杂体诗。苏颋祗夸长乐赋，元舆惟咤牡丹词。岂知哲匠风骚美，不间鸿纤尽物宜。
史局郎曹得俊贤，稔闻高誉已多年。山阳松菊抛三径，泗水衣冠戴二天。合作商霖光祖构，犹持汉节滞英躔。河梁欲上难轻别，亦望迟迟驻曲旃。
醽渌如渑味似饴，朝回何必典春衣。序宾留饮觞无算，速父供甘羜更肥。不惜郫筒令远寄，惟忧辽豕得深讥。小家曲糵君谙在，莫使邯郸枉见围。
腊雪应祈沾下土，府公遵命祀中天。定陪仙驭经缑岭，应访禅林过玉泉。和气随风生二室，欢谣继日满三川。悠悠大斾累累印，却爱苏家负郭田。
姚黄左紫状元红，打剥栽培久用功。采折乍经微雨后，缄封仍在小奁中。勤勤赏玩倾兰醑，漠漠馨香逐蕙风。犹恐花心怀旧土，戴时频与望青嵩。
奉祀灵源腊雪余，薄寒风景似春初。因寻山下游三日，惟恨樽前欠贰车。南望思君回五马，北来遗我得双鱼。新诗两首连城贵，百斛骊珠价不如。
一代勋贤孰拟伦，惟公爵德齿俱尊。顾惭参鲁辞枢筦，辄继萧规偃辅藩。每到碧涟思召茇，时倾绿醑忆曹樽。平嵩极目西南望，仁里高闳近鼎门。
旧池疏引透新池，转觉澄澜势渺弥。得志鱼虾争跳跃，无根萍梗任推移。船头欲过冲桥脚，柳眼初开映水湄。借问阿连春草句，何人先把紫毫摛。
乞领琳宫作散仙，云情鹤态任天然。荣驱轩驭归仁里，恳拜封章解计权。尺璧时光须爱惜，寸金乡土且留连。铜台事事君夸诧，莫望西山紧着鞭。
骑山楼下水轩东，一室初开待白公。虽是不如南涧上，都缘却有北窗风。衔杯避暑称河朔，飞盖延宾在邺中。解榻况逢徐孺子，馈浆如饭与君同。
紫髯真将白云卿，总领琳宫道气清。蕲竹一林曾断买，青溪三弄得遗声。季伦自作思归曲，向秀方深感旧情。虽恨功名非谢傅，樽前更欲听君筝。
冻云浓厚朔风严，粉揉琼霙扑绮檐。斗变至和缘帝力，迎知上瑞协人占。晚归渔市蓑衣重，晓上旗亭酒价添。更待三英同胜赏，翩翩赋笔紫毫铦。
盈尺初晴皓采鲜，长空极望势漫漫。铜台不惮三休上，冰井须添一倍寒。舟檝似从云外过，园林如在鉴中看。冬来景象今方好，未到黄昏且凭栏。
下水关楼张别宴，别来惟是寄双鳞。近缘荒政须藩乐，趣办舆梁为济人。歌罢贯珠收画扇，舞停回雪卷文裀。蓬山叔度怜勤瘁，继走邮筒惠讯频。
剧谈亹亹倍尘麾，奇表堂堂对伏犀。易作诗章频有得，难为逋峭岂无稽。回驱大旆龙沙北，归直清厢虎帐西。久困土山缘直道，侃然常耻病于畦。
洛表衡皋谷雨天，归来景物尚鲜妍。喜随使旆寻花圃，急趁宾簪赴绮筵。酒拨嫩醅倾绿液，曲调新谱促朱弦。玉堂仙客应潜笑，强作风情学少年。
尝同徐勉构东田，花竹成阴雨后天。为爱宪台宽白简，得随相府赏红莲。清樽屡釂吟情逸，红袖频翻舞态妍。归兴直须三鼓尽，月华况是十分圆。
朱楼华阁府园东，蜗陋仍依美庇中。俭幕深严依绿水，楚台高迥快雄风。四弦清切呈新曲，双袖蹁跹试小童。况是元规兴不浅，归轩争敢便匆匆。
同云瑞雪符丘祷，喜气欢声动洛师。农事迎知春后望，时寒顺应腊前期。抽毫未见三英赋，贵纸先传六义诗。贤者与民同此乐，下民无复共嗟咨。
万艘潭汇嘉猷里，分洛疏伊尽北驰。远引𫘝风通越货，肇营胜迹在唐时。通渠中梗年滋久，美利重兴势亦迟。漕口罗门今并复，相君一一授成规。
几年洛社盍朋簪，照席琼枝秀出林。月夕同游诗笔健，花时共赏酒杯深。帝纶中出荣开府，使节西驰怆判襟。远寄佳章念衰朽，知君最有岁寒心。
自愧无才济世难，貂蝉挂了谢朝班。襟形散逸尘埃外，杖履逍遥水石间。君亦早抛华省贵，人皆仰羡白云闲。湖溪闻与郊居近，不用拈钱剩买山。
原夏南归寂照庵，潜移性海入华严。从来野寺门风拙，频与西堂受小参。西堂旧有牧牛图，七祖真容列座隅。虽是宗门粗浅法，从粗入细到无余。
窃禄叨荣四纪余，退思侥幸亦无如。趋朝再睹新宫省，解绂还归旧里庐。报国丹心明皎皎，恋轩疲足去徐徐。群公尽出都门祖，盛事光于汉二疏。
老臣为感圣恩殊，趣治轻装觐帝居。锡宴便藩亲凤扆，赐章重叠捧龟书。康时有志才终短，报国无功术已疏。身在洛阳心魏阙，愿倾丹恳上公车。
今古虽殊事不殊，古今贤相事相符。昔惟晋国今康国，皆自西都镇北都。奕叶公台缘世济，累朝名德与功俱。镕成九鼎归良冶，玉季金昆动一𬬻。
数曲清琴达舜聪，瑶津仙苑助薰风。朝端多士知音久，霅上故栖归思浓。命服鲜华新烂椹，行装轻简旧焦桐。乡人若问大檀越，尽在食经千部中。
二圣恩深念老臣，许从休退乐伊滨。重观景物皆尘迹，喜见居留是故人。林下放怀无检束，樽前道旧长精神。公难久作东田伴，却作黄枢秉化钧。
嵩阴累昼结层阴，一夕霶沱济物深。稼穑首资千亩籍，焦劳顿释两宫心。高台便有凉风至，奥室全无暑气侵。利泽定知均率土，保厘再起作商霖。
引得清伊一派通，三湾相接势无穷。便成渺渺江湖趣，更有萧萧芦苇风。西洛故年为胜地，东田今日属衰翁。药园事迹分明在，尽见云卿旧记中。
樽前不制泪汍澜，大抵人情老别难。东阁宾朋渐分散，西都风景便阑珊。惟凭鱼雁通书问，祗对松筠想岁寒。公衮还朝副公望，永将天下置之安。
承枉安车访孟津，披云喜睹旧风神。昔年交会心相契，今日朋从意转亲。华发并蒙难老福，清樽莫作独醒人。高门积庆簪缨盛，世上尊荣孰比伦。
郢楼高唱丽阳春，重叠三章妙入神。席上纵欢殊不倦，樽前道旧转相亲。故交共是休闲客，令子今为辅弼人。河内仙居颇优逸，风流雅尚有谁伦。
河阳满县花称好，仰望山川难比肩。留钥惠诗锵玉振，采毫洒墨灿星联。樽前毕集邹枚客，舟上同登李郭仙。伊叟依刘心更切，柴车促驾即言还。
去年春夜游花市，今日重来事宛然。列肆千灯争闪烁，长廊万蕊鬭鲜妍。交驰翠幰新罗绮，迎献芳樽细管弦。人道洛阳为乐国，醉归恍若梦钧天。
用志专精妙入神，援毫肖象夺天真。能将绘素传奇表，似与公侯结胜因。娄德高僧通夙命，王维善画记前身。师缘素习今生悟，曾写云台四七人。
出处交游数十年，故情勤重见矜怜。东田屡涉求羊径，西洛频陪李郭仙。四路连城归节制，万兵开府壮威权。雅章垂贶尤奇绝，走笔如风似涌泉。
东郊瘠土才千亩，绕舍团椒仅百家。地接玉泉多草木，路经缑岭少风沙。能留过客虽无饵，时对清樽亦有花。昔日相君曾降顾，常忧蜗陋不容车。
四个老儿三百岁，当时此会已难伦。如今白发游河叟，半是清朝解绶人。喜向园林同燕集，更缘樽酒长精神。欢言预有伊川约，好作元丰第四春。
喜过西都暂解鞍，樽前不惜醉酡颜。推襟道旧从容久，落笔成诗顷刻间。塞外定知威令肃，幕中常得雅歌闲。相门出相归人望，琐闼难淹侍从班。
近知雅会名真率，率意从心各任真。颜子箪瓢犹自乐，庾郎鲑韭不为贫。加笾只恐劳烦主，缉御徒能困倦宾。务简去华方尽适，古来彭泽是其人。
四人三百十二岁，况是同生丙午年。招得梁园同赋客，合成商岭采芝仙。清谈亹亹风盈席，素发飘飘雪满肩。此会从来诚未有，洛中应作画图传。
邺下才名同七子，六年开幕得嘉宾。屈从颍水投余刃，合去甘泉作从臣。素以潘阳敦信睦，仍于洛孟卜仁邻。士元骥足难羁绊，即见康衢势绝尘。
载守铜壶逾八岁，渐营凉室与温房。踈帘夏卷清风阁，密幄冬褰爱日堂。窗静坐闻松竹韵，径深行袭蕙兰香。已惭必葺非宏丽，更愧佳章比召棠。
邺下常推七子才，兔园宾客重邹杖。三千里外出疆去，四五年前点顿来。将幕未归惭老大，使旃重到喜追徘。朔风不度龙沙远，只向云中讲信回。
一廛幽趣斗城西，竹映轩窗柳拂堤。园吏每夸风物美，主人常叹簿书迷。碧池荷动观鱼戏，朱槛梧倾待凤栖。惟愿毗耶长者至，莫忧花里有莺啼。
榆輴渐出金门远，兰膳深悲玉座空。奕叶舜华推至孝，前朝文母继清风。柏城郁郁依嵩北，石阙隆隆镇洛东。白发老臣何以报，日期西去扫山宫。
元丰圣政洽隆平，溢牍联篇载颂声。皇武惟扬昭七德，帝华克协丽重明。乔山去日乘龙驭，苍野巡时见象耕。忆兆臣民蒙泽久，陨身思报一毫轻。
九年四海被清晖，瑞彩重轮照殿帏。间日视朝觐旰食，未明思政事宵衣。存心庶务劳千虑，决意真游厌万机。下土颙颙望霄汉，仙舆直指厚陵归。
老臣八十惭尸素，挂了貂冠归洛阳。芝诏荐临优眷注，蒲轮促起预平章。重辞禁幄犹如昨，今迓灵舆益自伤。勉策衰羸来巩固，临风洒泪厚陵傍。
蚤预朋从谈燕熟，晚陪枢筦岁时多。心如金石坚无改，声似埙箎久更和。丹凤临池犹未浴，白驹逢隙已先过。相门馀庆簪缨盛，继述皆同谷与傩。
上台三品位非轻，秘殿论思职更清。频倚壮猷为屏翰，合从佥议秉钧衡。颓然处顺君无怛，恸矣怀贤我有情。不独九原埋宝玉，人琴从此绝遗声。
平生投分比金兰，莫逆论心最岁寒。唱第枫宸陪骥尾，秉钧槐府并貂冠。潘阳事契常修睦，相魏亲邻正讲欢。冰井台边星陨后，百身何赎但汍澜。
三朝光辅致升平，九叙咸熙入颂声。独运鸿钧成大业，亲扶英主继重明。圣贤自昔推同德，忠献于今重易名。清庙已闻从配飨，哀荣不独在佳城。
三朝辅翊秉鸿钧，功在旗常泽在民。黄石授来为帝傅，赤松游去保天真。达生优享高年福，出世轻遗大梦身。自古陉山多吉宅，国侨裴令继芳尘。
二府陪游垂二纪，服公哲范每思齐。留心旧典皆驯致，从事新书悉顺稽。言发清风常穆若，心停止水更渊兮。先朝付嘱非无谓，必为其仁在放麑。
贤书蚤入英雄彀，冠岁高驰贾马声。一纪玉堂司大笔，两朝金鼎主和羹。天边遽失骑箕象，川上犹思用檝名。欲识圣恩优异处，密章重叠贲佳城。
去春解组遂西征，曾辱都门出饶行。席上诗成光退迹，樽中酒满叙离情。经年方叹音容隔，此日俄惊柱石倾。羸老不能亲引绋，临风洒泪湿襟缨。
莫逆论交司马丈，君心知我我知君。同谋同道殊无间，一死一生今遂分。八十衰翁如槁木，一千余日是残曛。前途若有相逢处，尚以英灵解世纷。
留滞周南十五年，成书奏牍过三千。东山方起为霖雨，大厦俄倾叹逝川。密有忠言如药石，别加优礼赐貂蝉。两宫痛悼皆临奠，祗为皋夔志未宣。
朝路相从三纪余，更陪国论对钧枢。康时远术推贤业，造膝嘉猷协帝俞。盘结方资庖刃解，旱干犹望傅霖苏。寝门遽有人琴叹，老伴调零道转孤。
友会朋情二纪余，金兰投分更无殊。凤池晚接经邦论，龙陛晨陪步武趋。起副民瞻方倚赖，用为霖雨待昭苏。如何奄忽公先逝，自叹灵光老益孤。
自昔朋游今五纪，断金连璧附英翘。学通经史蒙三益，心类松筠见久要。白首郎潜甘寂寞，清时吏隐甚逍遥。年逾九九诚无慊，惟叹人亡与道消。
金兰取友务端良，仲损于余极久长。蚤岁倾怀论管鲍，晚年修好结潘阳。人琴忽起芝焚叹，箫鼓俄随薤挽伤。不到寝门亲一恸，临风老泪独浪浪。
蚤岁驰声犹未冠，锦标独得冠词林。四朝出处身名泰，五纪游从事契深。居守北郊依旧德，退休西洛负初心。白龙泉畔青乌兆，引绋悲讴泪满襟。
辅政何时退省闲，清平告老谢簪冠。两朝耆宿真英武，一代谋谟实柱桓。太史尚瞻星有烈，小民犹念德无寒。谁知我辈登枢要，严貌冰威祗肃看。
平晓何人汲井华，辘轳声发散春鸦。开园更有四五日，映叶尚余三两花。宿病岑岑犹带酒，无眠耿耿不禁茶。自嫌行乐妨年少，遽索篮舆且向家。
暂御飚轮谒冕旒，却思挥袂揖浮丘。日边已奉崆峒问，尘外还随汗漫游。玉座荣颁天藻丽，石桥危过雨苔秋。吾皇清浄延高蹈，云水无心本自由。
九峰巍绝乱云屯，石室琼台旧址存。山险密盘之字径，洞深高辟丙方门。碧桃花烂春溪暖，紫玉箫沉月榭昏。未觉壶中光景晚，人间归去见来孙。
绕县江山翠翦裁，檥舟亭下重徘徊。昔承官乏因曾到，今按刑章得再来。井邑半迷新巷陌，园林犹认旧亭台。静思三十年前事，恍若邯郸一梦回。
一岁中分气序平，夫何犹有感秋情。已饶健鹘凌空翮，肯作寒蜩抱树声。桐叶渐愁经雨坠，桂枝还喜得风生。夜凉频惬山居兴，天澹银河彻晓清。
岁晚归来石室寒，松萝岑寂自盘桓。但知林下一年过，不见人间万事难。招隐有诗题石记，解嘲无说与时看。此心已共空生合，身似浮云不必观。
身似浮云年似流，人间扰攘只宜休。老来已习青萝子，隐去应追白道猷。填入乱山宁计路，定看落叶始知秋。他时谷口人相遇，莫问裁诗谢五侯。
万事随宜勿强攀，暂过朝市即归山。劳生未必浮名好，称性应须到处闲。都似梦中休问影，只堪吟里更怡颜。襄阳道者宁知尔，猿鹤萧然石室间。
清散年来事益闲，不论林下与人间。禅心至了非喧静，默客何妨更往还。奇石清轩增胜趣，流泉碧座照衰颜。支形脱略时机甚，应笑归来别买山。
高吟远瞩倚云梯，往事经心尽可题。道德二篇徒自辩，是非一马岂能齐。晖山真玉伤惊火，失水灵蛇畏在泥。寄语冥鸿上天去，凌云羽翼莫思低。
暗里春催曙色明，百鸡迎晓报新声。宿寒尚在龙蛇蛰，岁历初传日月迎。蓂叶四时今始发，梅花一旦占先荣。山家也祝尧天寿，漫学牛山报太平。
平昔著书今粗毕，南还终欲隐罗浮。初春况遇故乡子，终夜更夸沧海游。但贵羊城风物好，岂辞梅岭路歧修。应须相与葛洪辈，抗迹山林送白头。
南风掠波溪水满，山中幽人来洗浣。独立溪傍清兴款，更爱泉流芳草短。平生幽讨贵萧散，世道纷纭何足算。人间五月夏云烦，相约归为君莫缓。
檐外惊风幽鸟归，窗间独坐事还稀。初看历日新年近，喜见山林骤雪飞。但忆故人能有咏，宁怀久客此无衣。鲍昭汤老能乘兴，城郭何如大翠微。
襄阳习子不贪官，欲友幽人拟道安。冒雪履霜临岁杪，攀萝挽翠到云端。初论浮世惭年老，久对清规苦夜寒。空感知音何以报，但夸山水富君看。
岁晚阴沈天宇昏，宗雷访我更携君。相期石屋宜投宿，独憩山茨学卧云。雪映窗櫺人已静，风吟灯影夜初分。自怜惠永多闲散，强接清言愧不文。
诗豪何逊宿喦扃，品格高卑彻晓评。未省窗前无月到，唯惊席上有风生。郄超年少偏高隐，庄子才雄不近名。明日君归入落去，莫将平叔拟虚声。
数曲青溪山数重，山深日暮已鸣钟。忽闻行客门前语，来觅幽人林下踪。初接风流殊历落，更张灯火倍迎逢。不须便去疑无待，已有黄粮在宿舂。
暮云将雨苦纷纷，看雨携君倚寺门。飞鸟惊雷归后坞，落梅流水出前村。名山当尔何须去，胜事而今更好论。况有禅翁通妙理，徘徊重款扣真源。
不睡还烹北苑茶，寒灯落尽适未花。夜深雨过山形出，天静云空月色佳。且喜僧窗晴似昼，莫论人世事如麻。况陪支许皆能赋，岂厌留诗在碧纱。
涧北夜依禅舍宿，峰南今访讲师堂。初行松路爱清晓，及过石桥闻异香。日色煖烘诸壑浄，晴岚翠泼几峰光。道标尚客何高趣，更饮吾曹柏叶汤。
相引朝来碧涧傍，山林雪尽水流长。未应惊鸟下苔岸，先共观鱼跨石梁。日淡沙寒鸥自聚，岁阑春入草含芳。鲍昭汤老须同咏，何必人间万事忙。
共访迢遥深坞寺，仍随野老卖樵还。鸟栖已定人方到，暮色虽浓门未关。今宿喦房休问法，来朝蜡屐重登山。平生胜友殊难会，莫厌相携寂寞间。
爱此萧然松坞深，诗流邀我此相寻。苍茫寒日才开雾，叆叇浓云又结阴。安石放怀还剧赏，皎然乘兴合清吟。主人勤驻禅扉宿，况值梅香正满林。
沈侯才隽冠儒林，诗语惊人金玉音。学海平生惭我浅，词源今日羡君深。强睎老格须张胆，喜听清言更洗心。赓唱苟能容累句，漫陪梁甫续高吟。
几日山游霰雪稀，相随野老亦忘机。始怜洞里云堪卧，又忆人间岁杪归。夜落梅花应满路，风含春色自吹衣。凭君为语王孙道，音信终须寄鸟飞。
严维灵彻出山时，避雨曾闻碍木枝。几杪霜寒何足畏，管中春色已堪吹。风含钟韵凝还散，水结溪声咽又悲。鬭草野游君莫笑，初平元是牧羊儿。
君事逍遥入乱云，与君蹑屐遍溪邻。林间听鸟闻偏好，烟际观山见匪真。涧水只能忙送客，岩花不解久留人。乐天更有龙门约，胜会应须趁早春。
诗篇留落野人窗，又得虞卿璧一双。怪似蛟龙出古水，清如日月浸秋江。赓吟何止夸山泽，变雅终须系国邦。为报诗家骁将道，雪阑休唱已心降。
忽忆山中人白头，岁阑来看雪初收。诗篇见赏皆高兴，谢客相随匪俗流。漫有嵓云供夜卧，况无土食备晨羞。爱君吟咏殊堪听，金玉声音胜楚囚。
孙绰曾陪支遁游，千年人谓两风流。羡君慕此乘双屐，结侣还来共一丘。衣冷雪霜犹未去，兴高云月肯甘收。耽诗重道皆无比，应敌当时万户侯。
乐天已与广宣游，更出风尘外俗流。酒圣尽能非毕卓，诗仙皆欲接浮丘。篇章逸处江山动，笔砚闲时云雨收。况有声名俱籍甚，并飞南北动王侯。
暝色阴森雪和云，故人当此动吟魂。烟凝火冷万家静，水色山光竟夜昏。兴发晋贤前古远，诗传萧寺迩今存。春归嵓壑多芳树，漫欲邀君同听猿。
寒郊才喜岁华新，景物阴阴又一旬。云带天低垂压野，雨藏春昼暗迷人。宁愁灯火妨明月，却叹诗家惜令辰。陶令而今卧江国，倚楼吟望更谁亲。
冉冉流年年历新，仲春春日未盈旬。何为万里青云士，来问双峰白发人。诗思雅惊含老格，风神清爽惜芳辰。况闻傲令陶元亮，蜡屐须来与我亲。
雪满西山春未归，泉声冻咽鸟声稀。静观眼境人间渺，驱逐诗魔天外飞。一饱每将松作饭，大寒重换纸为衣。我怜诗是君家事，更约论心极细微。
庵在千株松桂下，更无尘事到夫君。高踪罕过呼猿涧，静思唯看抱石云。日暮坐间禽影集，雪晴岸畔路形分。扬雄约我须投宿，月里禅余怯论文。
道安独继襄阳踵，诗好慵窥霅昼评。竹屋数间经几载，草衣三事傲平生。纵陪林下收孤迹，难学人间走大名。灯火已残谭未倦，晓风斜雨打窗声。
白云苍海一重重，傍舍遥闻隔坞钟。月上更无人语闹，雪深空认虎行踪。诗书共喜灯前论，茗果翻疑梦里逢。脱屣高谭无限乐，煴𬬻寒拥日高舂。
雨洗群山秀色分，一笻双屐到松门。天边云散争归洞，岛外樵还各占村。久著青袍心已厌，相看白首事休论。请君细问黄梅老，当信禅河别有源。
战退睡魔重酌茗，再披文卷眩生花。喜逢长夜身虽健，勉和新诗兴未佳。风细猿声清似梵，月明杉影密如麻。腊寒灯炷飞蛾灭，何必殷勤护薄纱。
晓过翻经台下寺，与君同谒祖师堂。庭前紫桂叶频脱，石上红梅花正香。出洞阴云分远影，挂松寒日漏清光。谢公劝饭须无让，不许非时荐茗汤。
拨云过得南陇去，流水激溅一涧长。盘石谁堆补缺岸，老松自倒成危梁。沙禽呼雌频叫噪，山药吐色常芬芳。腊去春归山愈好，喜君共无尘事忙。
天寒雨细日将暮，泥滑谁禁策马还。砂穴吐泉鸣决决，竹丛归鸟语关关。聊睎谢客须穿屐，莫羡支公独买山。方外论交情未浅，愿陪投老白云闲。
平昔诗禅友契深，更来人外事幽寻。雨余涧壑流寒响，岁晏柽杉老翠阴。袒跣不妨陶令醉，风流多效洛生吟。山翁解榻延清赏，未放前贤胜竹林。
灯火青荧云坞寺，清猿叫断有余音。槛梅雪白春风近，山雨盆倾涧水深。背世迹怜高鸟迹，结交心契老松心。酬君秀句无新语，徒搅诗肠彻曙吟。
扫携绿野村边去，累日青山旷世机。惜向永安兰若别，还经灵隐渡头归。云峰积雪迷樵径，石罅新泉溅客衣。诗会未由陪帝戚，心随云鸟入城飞。
兴高未肯辍清诗，舍轿重扶栉栗枝。松柏青肥春雨洗，烟云轻健涧风吹。樵归后坞连声唱，鹿过前溪失队悲。莫道还家甘寂默，陶潜自有五男儿。
松行未尽却回头，寒雨霶沱已渐收。望海阁边云缭绕，行春桥下水奔流。山庵骤别高谭远，城寺将归满面羞。须效著书同护法，悠悠人事漫拘囚。
今日追怀昨日游，二君乘兴似奔流。远寻幽壑行拖屐，累到深云卧枕邱。崖竹萧疏晴影乱，坞梅零落晚香收。会须重访藤州老，更约高才沈隐侯。
杜门谁复念吾曹，老畏春寒拥毳袍。懒慢从来徒自笑，唱酬今更怯君高。曾无道誉喧喧播，厌把肝脾苦苦劳。佳句忽来催野句，譬将凡果偪仙桃。
忆从太学诸生列，我尚弱龄君秀发。同时并荐几存亡，一梦十年如倏忽。壮心君未减青春，多难我今先白发。山花撩乱鸟绵蛮，更尽一樽明日别。
北风吹沙千里黄，马行确荦悲摧藏。当冬万物惨颜色，冰雪射日生光芒。一年百日风尘道，安得朱颜长美好。揽鞍鞭马行勿迟，酒熟花开二月时。
昨日摘花初见桃，今日摘花还见李。晴风暖日苦相催，春物所余知有几。中年多病壮心衰，对酒思归未得归。不及墙根花与草，春来随处自芳菲。
风吹积雪销太行，水暖河桥杨柳芳。少年初仕即京国，故里几归成鬓霜。山行马瘦春泥滑，野饭天寒饧粥香。留连芳物佳节过，束带还来朝未央。
颍阳道士青霞客，来似浮云去无迹。夜朝北斗太清坛，不道姓名人不识。我有龙团古苍璧，九龙泉深一百尺。凭君汲井试烹之，不是人间香味色。
经年都洛与君交，共许诗中思最豪。旧社更谁能拥鼻，新秋有客独登高。径兰欲谢悲零露，篱菊空开乏冻醪。纵使河阳花满县，亦应留滞感潘毛。
孤舟日日去无穷，行色苍茫杳霭中。山浦转帆迷向背，夜江看斗辨西东。滮田渐下云间雁，霜日初丹水上枫。莼菜鲈鱼方有味，远来犹喜及秋风。
岛屿松门数里长，悬崖对起碧峰双。可怜胜境当穷塞，翻使留人恋此邦。乱石惊滩喧醉枕，浅沙明月入船窗。因游始觉南来远，行尽荆江见蜀江。
楚人自古登临恨，暂到愁肠已九回。万树苍烟三峡暗，满川明月一猿哀。非乡况复惊残岁，慰客偏宜把酒杯。行见江山且吟咏，不因迁谪岂能来。
幕府文书日已稀，清樽岁晏喜相携。寒山带郭穿松路，瘦马寻春踏雪泥。翠藓苍崖森古木，绿萝盘石暗深溪。为贪赏物来犹早，迎腊梅花吐未齐。
俊域当年仰下风，天涯今日一樽同。高文落笔妙天下，清论挥犀服坐中。江上挂帆明月峡，云间谒帝紫微宫。山城寂寞少嘉客，喜见琼枝慰病翁。
平日相从乐会文，博枭壶马占朋分。罚筹多似昆阳矢，酒令严于细柳军。蔽日雪云犹叆叇，欲晴花气渐氛氲。一樽万事皆毫末，蜾蠃螟蛉岂足云。
结绶当年仕两京，自怜年少体犹轻。伊川洛浦寻芳遍，魏紫姚黄照眼明。客思病来生白发，山城春至少红英。芳丛密叶聊须种，犹得萧萧听雨声。
为怜碧砌宜佳树，自𣃁苍苔选绿丛。不向芳菲趁开落，直须霜雪见青葱。披条泫转清晨露，响叶萧骚半夜风。时扫浓阴北窗下，一枰闲且伴衰弱。
春风疑不到天涯，二月山城未见花。残雪压枝犹有橘，冻雷惊笋欲抽芽。夜闻归雁生乡思，病入新年感物华。曾是洛阳花下客，野芳虽晚不须嗟。
萧条鸡犬乱山中，时节峥嵘忽已穷。游女髻鬟风俗古，野巫歌舞岁年丰。平时都邑今为陋，敌国江山昔最雄。荆楚先贤多胜迹，不辞携酒问邻翁。
经年迁谪厌荆蛮，惟有江山兴未阑。醉里人归青草渡，梦中船下武牙滩。野花零落风前乱，飞雨萧条江上寒。荻笋时鱼方有味，恨无佳客共杯盘。
伊川不到十年间，鱼鸟今应怪我还。浪得浮名销壮节，羞将白发见青山。野花向客开如笑，芳草留人意自闲。却到谢公题壁处，向风清泪独潺潺。
由来边将用儒臣，坐以威名抚汉军。万马不嘶听号令，诸蕃无事著耕耘。梦回夜帐闻羌笛，诗就高楼对陇云。莫忘镇阳遗爱在，北潭桃李正氛氲。
几岁疮痍近息兵，经营方喜得时英。从来汉粟劳飞挽，当使秦人自战耕。道左旌旗诸将列，马前弓剑六蕃迎。知君材力多闲暇，剩听阳关醉后声。
都城车马日喧喧，虽有离歌不惨颜。岂似客亭临野岸，暂留樽酒对青山。天街树绿腾归骑，玉殿霜清缀晓班。莫忘西亭曾醉处，月明风溜响潺潺。
偶然来继前贤迹，信矣皆如昔日言。诸县丰登少公事，一家饱暖荷君恩。想公风采常如在，顾我文章不足论。名姓已光青史上，壁间容貌任尘昏。
题舆尝屈佐留京，揽辔今行按属城。楚馆尚看淮月色，嵩云应虎过关迎。春寒酒力风中醒，日暖梅香雪后清。野俗经年留惠爱，莫辞临别醉冠倾。
作邑三年事事勤，宜城风物自君新。已能为政留遗爱，何必栽花遗后人。蔼若芝兰芳可袭，温如金玉粹而纯。友朋欣慕自如此，何况斯民父母亲。
绕郭云烟匝几重，昔人曾此感怀嵩。霜林落后山争出，野菊开时酒正浓。解带西风飘画角，倚栏斜日照青松。会须乘醉携嘉客，踏雪来看群玉峰。
一别相逢十七百，颓颜衰发互相询。江湖我再为迁客，道路君犹困旅人。老骥骨奇心尚壮，青松岁久色逾新。山城寂寞难为礼，浊酒无辞举爵频。
闻道西亭偶独登，怅然怀我未忘情。新花自向游人笑，啼鸟犹为旧日声。因拂醉题诗句在，应怜手种树阴成。须知别后无由到，莫厌频携野客行。
解榻方欣待俊英，挂帆千里忽南征。锦衣白日还家乐，鹤发高堂献寿荣。残雪楚天寒料峭，春风淮水浪峥嵘。知君归意先飞鸟，莫惜停舟酒屡倾。
平湖十顷碧琉璃，四面清阴乍合时。柳絮已将春去远，海棠应恨我来迟。啼禽似与游人语，明月闲撑野艇随。每到最佳堪乐处，却思君共把芳卮。
千顷芙蕖盖水平，扬州太守旧多情。画盆围处花光合，红袖传来酒令行。舞踏落晖留醉客，歌迟檀板换新声。如今寂寞西湖上，雨后无人看落英。
清晨驱马思悠然，渺渺平湖碧玉田。晓日未升先起雾，绿阴初合自生烟。身闲始觉时光好，春去犹余物色妍。更待四郊甘雨足，相随萧鼓乐丰年。
滁南幽谷抱山斜，我凿清泉子种花。故事已传遗老说，世人今作画图夸。金闺引籍子方壮，白发盈簪我可嗟。试问弦歌为县政，何知樽俎乐无涯。
喜闻嘉誉蔼淮壖，又看吴帆解画船。陇亩遗民谈旧政，江山余思入新篇。人生白首吾今尔，仕路青云子勉旃。举棹南风吹酒醒，禽觞莫惜少留连。
园林初夏有清香，人意乘闲味愈长。日暖鱼跳波面静，风轻鸟语树阴凉。野亭飞盖临芳草，曲渚回舟带夕阳。所得平时为郡乐，况多嘉客共衔觞。
荒台野径共跻攀，正见榴花出短垣。绿叶晚莺啼处密，红房初日照时繁。最怜夏景铺珍簟，尤爱晴香入睡轩。乘兴便当携酒去，不须旌骑拥车辕。
剑峰云栈未尝行，图画曾看已可惊。险若登天悬鸟道，下临无地泻江声。折腰莫以微官耻，为政须通异俗情。况子多才兼美行，荐章期即达承明。
俭节清名世绝伦，坐令风俗可还淳。貌先年老因忧国，事与心违始乞身。四海仪刑瞻旧德，一樽谈笑作闲人。铃斋幸得亲师席，东向时容问治民。
楚肆固知难衒玉，丘门安敢辄论诗。藏之十袭真无用，报以双金岂所宜。已恨语言多猥冗，况因杯杓正淋漓。愿投几格资咍噱，俗展须于欲睡时。
平生孤拙荷公知，敢向公前自衒时。忧患飘流诚已甚，文辞衰落固其宜。非高仅比巴音下，少味还同鲁酒漓。两辱嘉篇永为宝，岂惟荣耀诧当时。
南都已见成新集，东鲁休嗟未作诗。霖雨曾为天下福，甘棠何止郡人思。元刘事业时无取，姚宋篇章世不知。二美惟公所兼有，后生何者欲攀追。
醉翁丰乐一闲身，憔悴今来汴水滨。每听鸟声知改节，因吹柳絮惜残春。平生未省降诗敌，到处何尝诉酒巡。壮志销磨都已尽，看花翻作饮茶人。
岁时丰俭若循环，天幸非由拙政然。一雨虽知为美泽，三登犹未补凶年。桑阴蔽日交垂路，麦穗含风秀满田。千里郊原想如画，正宜携酒望晴川。
凛凛节奇霜涧柏，昭昭心莹玉壶冰。正身尚可清风俗，当暑何须厌郁蒸。麈柄屡挥容请益，龙门虽峻忝先登。立朝行己师资久，宁止篇章此服膺。
当年丞相倦洪钧，弭节初来颍水𣸣。惟以琴樽乐嘉客，能将富贵比浮云。西溪水色春长绿，北渚花光暖自薰。得载公诗播人口，去思从此四夷闻。
脱遗轩冕就安闲，笑傲丘园纵倒冠。白发忧民虽种种，丹心许国尚桓桓。鸿冥得路高难慕，松老无风韵自寒。闻说优游多唱和，新篇何惜尽传看。
药苗本是山家味，茶具偏于野客宜。敢以微诚将薄物，少资清兴入新诗。言无俗韵精而劲，笔有神锋老更奇。二宝收藏传百世，岂惟荣耀诧当时。
曲栏高柳拂层檐，却忆初栽映碧潭。人昔共游今孰在，树犹如此我何堪。壮心无复身从老，世事都销酒半酣。后日更来知有几，攀条莫惜驻征骖。
京师花木类多奇，常恨春归人不归。车马喧喧走尘土，园林处处锁芳菲。残红已落香犹在，羁客多伤涕自挥。我亦悠然无事者，约君联骑访郊圻。
禁署沉沉玉漏传，月华云表溢金盘。纤埃不隔光初满，万物无声夜向阑。莲烛烧残愁梦断，蕙炉薰歇觉衣单。水精宫锁黄金阙，故比人间分外寒。
玉阶朝罢卷晨班，官舍相留一笑间。与世渐疏嗟已老，得朋为乐偶偷闲。红笺搦管吟红药，绿酒盈樽舞绿鬟。自是风情年少事，多惭白发与苍颜。
凌晨更直九门开，驱马悠悠望禁街。霜后楼台明晓日，天寒烟雾著宫櫰。山林未去犹贪宠，樽酒何时共放怀。已觉萧条悲晚岁，更怜衰病怯清斋。
琳馆清晨蔼瑞氛，玉旒朝罢奏诏钧。绿槐夹路飞黄盖，翠辇鸣鞘向紫宸。金阙日高犹泫露，彩旗风细不惊尘。自惭白首追时彦，行近储胥忝侍臣。
滁南幽谷抱千峰，高下山花远近红。当日辛勤皆手植，而今开落任春风。主人不觉悲华发，野老犹能说醉翁。谁与援琴亲写取，夜泉声在翠微中。
巀嶭高城汉水边，登临谁与共跻攀。清川万古流不尽，白鸟双飞意自闲。可笑沉碑忧岸谷，谁能把酒对江山。少年我亦曾游目，风物今思一梦还。
闻说溪园景渐佳，遥知清兴已无涯。饮阑归骑多乘月，雪后寻春自探花。百啭黄鹂消永日，双飞白鸟避鸣笳。平生喜接君酬唱，不得樽前咏落霞。
汉军十万控山河，玉帐优游暇日多。夷狄从来怀信义，庙堂今不用干戈。吟余画角吹残月，醉里红灯炫绮罗。此乐直须年少壮，嗟余心志已蹉跎。
不听哀筝二十年，忽逢纤指弄鸣弦。绵蛮巧啭花间舌，呜咽交流冰下泉。常谓此声今已绝，问渠从小自谁传。樽前笑我闻弹罢，白发萧然涕泫然。
北州遗颂蔼嘉声，东土还闻政有成。组甲光寒围夜帐，彩旗风暖看春耕。金钗坠鬓分行立，玉麈高谈四坐倾。富贵常情谁不羡，爱君风韵有余清。
万钉宝带烂腰镮，赐宴新陪一笑欢。金马并游年最少，玉堂初直夜犹寒。自嗟零落凋颜鬓，晚得飞翔接羽翰。今日遽闻催递宿，不容多病养衰残。
紫案焚香暖吹轻，广庭清晓席群英。无哗战士衔枚勇，下笔春蚕食叶声。乡里献贤先德行，朝廷列爵待公卿。自惭衰病心神耗，赖有群公鉴裁精。
游豫恩同万国懽，新年佳节候初还。华灯烁烁春风里，黄伞亭亭瑞雾间。可爱清光澄夜色，遥知喜气动天颜。自怜曾预称觞列，独宿冰厅梦帝关。
禁城东马夜喧喧，闲绕危栏去复还。遥望觚棱烟霭外，似闻天乐梦魂间。岂无樽酒当佳节，况有朋欢慰病颜。待得归时花在否，春禽檐际已关关。
凭高寓目偶乘闲，袨服游人见往还。明月正临双阙上，行歌遥听九衢间。黄金络马追朱幰，红烛笼纱照玉颜。与世渐疏嗟老矣，佳辰乐事岂相关。
一笑相驩乐得朋，诵君双鹤句尤清。高怀自喜凌云格，俗耳谁思警露声。所好与时虽异趣，累心于物岂非情。归休约我携琴去，共看婆娑舞月明。
昔时叨入武成宫，曾看挥毫气吐虹。梦寐闲思十年旧，笑谈今此一樽同。喜君新赐黄金带，顾我宜为白发翁。自古荐贤为报国，幸依精识士称公。
相从一笑欢无厌，屡获新篇喜可涯。自昔居前诮穅秕，幸容相倚愧蒹葭。白麻诏令追三代，青史文章自一家。我亦谏垣新忝命，君恩未报发先华。
辱君赠我言虽厚，听我酬君意不同。病眼自憎红蜡烛，何人肯伴白须翁。花时浪过如春梦，酒敌先甘伏下风。惟有吟哦殊不倦，始知文字乐无穷。
支离多病叹衰颜，赖得群居一笑欢。人老思家甚年少，身闲泥酒过春寒。来时御柳天街冻，归去梨花禁籞残。纤使开门佳节晚，未妨双鹤舞霜翰。
溪山击鼓助雷惊，逗晓灵芽发翠茎。摘处两旗香可爱，贡来双凤品尤精。寒侵病骨惟思睡，花落春愁未解酲。喜共紫瓯吟且酌，羡君萧洒有余清。
相随怀诏下天阍，一锁南宫隔几旬。玉麈清谈消永日，金樽美酒惜余春。杯盘饧粥春风冷，池馆榆钱夜雨新。犹是人间好时节，归休过我莫辞频。
梅公怜我髭如雪，赠以双禽意有云。但见寻常思白兔，便疑不解醉红裙。吟斋虽喜留闲客，野性宁忘在岭云。我有铜台方尺瓦，惭非玉案欲酬君。
佳玩能令百事忘，岂惟闲伴倒余缸。珍奇来自海千里，皎洁明如璧一双。日暖朝笼青石砌，春寒夜宿碧纱窗。蛮烟瘴雾虽生处，何必区区忆陋邦。
檐瓦萧萧雨势疏，寂寥官舍与君俱。身遭锁闭如鹦鹉，病识阴晴似鹁鸪。年少自愁花烂熳，春寒偏著老肌肤。莫嫌来往传诗句，不尔须当泥酒壶。
凌晨小雨压尘轻，闲忆登高望禁城。树色连云春泱漭，风光着草日晴明。看榆吐荚惊将落，见鹊移巢忽已成。谁向儿童报归日，为翁寒食少留饧。
槐柳来时绿未匀，开门节物一番新。踏青寒食追游骑，赐火清明忝侍臣。拂面蜘蛛占喜事，入帘蝴蝶报家人。莫瞋年少思归切，白发衰翁尚惜春。
僮奴补被莫相催，待报霜台御史来。晴陌便当联骑去，春风任放百花开。文章纸贵争驰誉，朝野人言庆得才。共向丹墀侍临选，莫惊鳞鬣化风雷。
少年乡誉叹才淹，六十犹随贡士函。握手亲朋惊白发，还爱闾里看青衫。阁涵空翠连衡阜，门枕寒江落楚帆。试问尘埃勤斗禄，何如琴酒老云岩。
千门钥入断人声，楼阁沉沉夜气生。独直偏知宫漏永，稍寒尤觉玉堂清。霜云映月鳞鳞色，风叶飞空摵摵鸣。犬马力疲恩未报，坐惊时节已峥嵘。
旧馆芸香锁寂寥，斋舲东下入秋涛。江晴风暖旌旗飏，木落霜清鼓角高。吟就彩笺宾已醉，舞翻红袖饮方豪。平生粗得为州乐，因羡君行首重搔。
南宫官舍苦萧条，常忆群居接俊寮。古屋醉吟灯艳艳，画廓愁听雨萧萧。残春共约无虚掷，一岁那知忽复销。顾我心情又非昨，祗思相伴老渔樵。
闰后春深雪始锁，东风凌铄势方豪。阳生草木黄泉动，冰破江湖白浪高。未报国恩嗟病骨，可怜身事一渔舠。少年自与芳菲竞，莫笑衰翁拥弊袍。
狂来有意与春争，老去心情渐不能。世味惟存诗淡泊，生涯半为病侵陵。花明晓日繁如锦，酒拨浮醅绿似渑。自是少年豪横过，而今痴钝若寒蝇。
春分腊雪未全销，凛冽春寒气尚骄。摄事初欣迎社燕，寻芳因得过溪桥。清浮酒蚁醅初拨，暖入莺篁舌渐调。兴味爱君年尚少，莫嫌斋禁暂无憀。
故乡飞鸟尚啁啾，何况悲笳出塞愁。青冢埋魂知不返，翠崖遗迹为谁留。玉颜自古为身累，肉食何人与国谋。行路至今空叹息，岩花涧草自春秋。
花间鸟语愁泥滑，屋上鸠鸣厌雨多。坐见残春一如此，可怜吾意已蹉跎。萧条两鬓霜后草，潋滟十分金卷荷。此物犹能慰衰老，稍晴相约屡相过。
梦寐江西未得归，谁怜萧飒鬓毛衰。莓苔生壁图书室，风雨闭门桃李时。得酒虽能陪笑语，老年其实厌追随。明朝雨止花应在，又踏春泥向凤池。
绿发襄陵新长官，面颜虽老渥如丹。折腰聊为五斗屈，把酒犹能一笑欢。红枣林繁欣岁熟，紫檀皮软御春寒。民淳政简居多乐，无苦思归欲挂冠。
摄事衰年力不彊，谁怜岑寂卧斋坊。青苔点点无人迹，绿叶阴阴覆砌凉。玉宇清风来处远，仙家白日静中长。却视九衢车马客，自然颜鬓易苍苍。
归袂摇摇心浩然，晓船鸣鼓转风滩。朝廷失士有司耻，贫贱不忧君子难。执手聊须为醉别，还家何以慰亲懽。自惭知子不能荐，白首胡为侍从官。
新花来远喜开封，呼酒看花兴未穷。年少曾为洛阳客，眼明重见魏家红。却思初赴青油幕，自笑今为白发翁。西望无由陪胜赏，但吟佳句想芳丛。
绛阙晨霞照雾开，轻尘不动翠华来。鱼游碧沼涵灵德，花馥清香荐寿杯。梦听钧天声杳默，日长化国景徘徊。自惭击壤音多野，帝所赓歌亦许陪。
鱼钥侵晨放九门，天街一骑走红尘。桐华应候催佳节，榆火推恩忝侍臣。多病正愁饧粥冷，清香但爱蜡烟新。自怜惯识金莲烛，翰苑曾经七见春。
干戈不用臻无事，朝野多欢乐有年。便坐看挥飞白笔，侍臣新和柏梁篇。衣冠忽见藏原庙，箫鼓愁闻向洛川。寂寞秋风群玉殿，还同恍惚梦钧天。
行殿沉沉画翣重，凄凉挽铎出深宫。攀号不悟龙胡远，侍从犹穿豹尾中。日薄山川长起雾，天寒松柏自生风。斯民四十年涵煦，耕凿安知荷帝功。
琳阙岧岧倚瑞烟，忆陪游豫入新年。云深晓日开宫殿，水阔春风飏管弦。千骑清尘回辇路，万家明月放灯天。一朝人事凄凉改，惟有灵光独岿然。
翰林平日接群公，文酒相欢慰病翁。白首归田徒有约，黄扉论道愧无功。攀髯路断三山远，忧国心危百箭攻。今夜静听丹禁漏，尚疑身在玉堂中。
汉家财利析秋毫，暂屈清才岂足劳。邑屋连云盈万井，舳舻衔尾列千艘。春寒欲尽黄梅雨，海浪高翻白鹭涛。平昔壮心今在否，江山犹得助诗豪。
阊阖初开瑞雾中，丹霞晓日上苍龙。鸣鞭响彻廓千步，佩玉声趋戟百重。雪后朝寒犹凛冽，柳梢春意已丰茸。少年自结芳菲侣，老病惟添睡思浓。
宫柳街槐绿未齐，春阴不解宿云低。轻寒漠漠侵𫘞褐，小雨班班作燕泥。报国无功嗟已老，归田有约一何稽。终当自驾柴车去，独结茅庐颍水西。
斋宫岑寂偶偷闲，犹觉闲中兴未阑。美酒清香销昼景，冷风残雪作春寒。丹心未死惟忧国，白发盈簪盍挂冠。谁为寄声清颍客，此生终不负渔竿。
疏星牢落晓光微，残月苍龙阙角西。玉勒争门随仗入，牙牌当殿报班齐。羽仪虽接鸳兼鹭，野性终存鹿与麛。笑杀汝阴常处士，十年骑马听朝鸡。
行殿峨峨出绿槐，琳房芝阙耸崔嵬。管弦飘落人间去，幛节疑从天上来。基业百年传圣子，黔黎四纪乐春台。孤臣不得同针虎，未死心先冷若灰。
羡君三作临边守，惯听胡笳不惨然。弓劲秋风鸣白角，帐寒春雪压青毡。威行四境烽烟断，响入千山号令传。翠幕红灯照罗绮，心情何似十年前。
槐柳依依禁籞长，初寒人意自凄凉。凤城斜日留残照，玉阙浮云结夜霜。老负渔竿贪国宠，病须樽酒送年光。归来解带西风冷，衣袖犹沾玉案香。
一自苏梅闭九泉，始闻东颍播新篇。金樽留客史君醉，玉麈高谈别乘贤。十里秋风红菡萏，一溪春水碧漪涟。政成事简何为乐，终日吟哦杂管弦。
一雨初消九陌尘，秉兰修禊及芳辰。恩深始锡龙池宴，节正须知凤历新。红琥珀传杯潋滟，碧琉璃莹水奫沦。上林未放花齐发，留待鸣鞘出紫宸。
赐饮初逢禊节佳，昆池新涨碧无涯。九门寒食多游骑，三月春阴正养花。共喜流觞修故事，自怜双鬓惜年华。凤城残照归鞍晚，禁籞无风柳自斜。
布衣驰誉入京都，丹旐俄惊反旧闾。诸老谁能先贾谊，君王犹未识相如。三年弟子行丧礼，千两乡人会葬车。我独空斋挂尘榻，遗编时阅子云书。
为爱江西物物佳，作诗尝向北人夸。青林霜日换枫叶，白水秋风吹稻花。酿酒烹鸡留醉客，鸣机织苧遍山家。野僧独得无生乐，终日焚香坐结跏。
文章天下无双誉，伯仲人间第一流。出入两朝推旧德，周旋三事著嘉谋。从容进退身名泰，宠锡哀荣礼数优。棠棣从来敦友爱，九原相望接松楸。
故园三径久成荒，贤路胡为此坐妨。病骨瘦便花蕊暖，烦心渴喜凤团香。号弓但洒孤臣血，忧国空余两鬓霜。何日君恩悯衰朽，许从初服返耕桑。
文景孜孜俭与恭，慨然思就太平功。兴隆学校皇家盛，放斥嫔嫱永巷空。威慑黠羌方问罪，凡成仙鼎忽遗弓。霜清日薄箫笳咽，万国悲号惨淡中。
千龄应运叶天人，四海方欣政日新。忽见九门陈羽卫，犹疑五载欲时巡。觚棱月暗翔金凤，辇道霜清卧石麟。白首旧臣瞻画翣，秋风泪洒属车尘。
谁言颍水似潇湘，一笑相逢乐未央。岁晚君尤耐霜雪，兴阑吾欲返耕桑。铜槽旋压清樽美，玉麈闲挥白日长。豫约诗筒屡来往，两州鸡犬接封疆。
桂籍青衫忆共游，怜君华发始为州。身行南雁不到处，山与北人相对愁。莫为高才轻远俗，当令遗老识贤侯。三年解组来归日，吾已先耕颍水头。
使君居处似山中，吏散焚香一室空。雨过紫苔惟鸟迹，夜凉苍桧起天风。白醪酒嫩迎秋熟，红枣林繁喜岁丰。寄语瀛洲未归客，醉翁今已作仙翁。
颍毫相望乐未央，吾州仍得治仙乡。梦回枕上黄粱熟，身在壶中白日长。每恨老年才已尽，怕逢诗敌力难当。知君欲别西湖去，乞我桥南菡萏香。
秋来红枣压枝繁，堆向君家白玉盘。甘辛楚国赤萍实，磊落韩嫣黄金丸。聊效诗人投木李，敢期佳句报琅玕。嗟予久苦相如渴，却忆冰梨熨齿寒。
五岳嵩当天地中，闻君仍在最高峰。山藏六月阴崖雪，潭养千年蜕骨龙。物外自应多至乐，人间何事忽相逢。饮罢飘然不辞决，孤云飞去杳无踪。
古郡谁云毫陋邦，我来仍值岁丰穰。乌衔枣实园林熟，峰采桧花村落香。世治人方安垅亩，兴阑吾欲反耕桑。若无颍水肥鱼蟹，终老仙乡作醉乡。
齿牙零落鬓毛踈，颍水多年已结庐。解组便为闲处士，新花莫笑病尚书。青衫仕至千钟录，白首归乘一鹿车。况有西邻隐君子，轻蓑短笠伴春锄。
拥旆西城一据鞍，耕夫初识劝农官。鸦鸣日出林光动，野阔风摇麦浪寒。渐暖绿杨才弄色，得晴丹杏不胜繁。牛羊鸡犬田家乐，终日思归盍挂冠。
清晨琳阙耸巑岏，弭节斋坊暂整冠。玉案拜时香袅袅，画廓行处佩珊珊。坛场夜雨苍苔古，楼殿春风碧瓦寒。我是蓬莱宫学士，朝真便合列仙官。
拨瓮浮醅新酿熟，得霜寒菊始开齐。养丹道士颜如玉，爱酒山公醉似泥。不惜蕊从蜂采去，尚余香有蝶来栖。莫嫌学舍官闲冷，犹得芳樽此共携。
能棋好饮一道士，醉墨狂吟二谪仙。道士不闻乘白鹤，谪仙今已揜黄泉。古来豪杰皆如此，谁拂尘埃为惘然。华发郎官才调美，更将新句续遗篇。
东州几日倦征轩，千骑骖驔白草原。雁入寒云惊晓角，鸡鸣苍海浴朝暾。国恩未报身先老，客思无憀岁已昏。谁得平时为郡乐，自怜痟渴马文园。
望海亭亭古堞间，独凭危槛俯人寰。苦寒冰合分流水，欲雪云垂四面山。髀肉已消嗟病骨，冻醪犹可慰愁颜。颍田二顷春芜没，安得柴车自驾还。
一麾新命古三齐，白首沧洲愿已违。轩冕从来为外物，山川信美独思归。长天极目无飞鸟，积雪生光射落晖。腊候已穷春俗动，劝耕犹得览郊圻。
为爱南山紫翠峰，偶来仍值雪初融。自嫌前引朱衣吏，不称闲行白发翁。向老光阴双转毂，此身天地一飘蓬。何时粗报君恩了，去逐冥冥物外鸿。
腊雪初销上古台，桑郊向日彩旗开。山横南陌城中见，春逐东风海上来。老去每惊新岁换，病多能使壮心摧。自嗟空有东阳瘦，览物惭无八咏才。
少年相与探花开，老病惟愁节物催。蹉跎归计荒三径，牢落生涯泥一杯。颍上先生招不起，沂州太守亦归来。自愧国恩终莫报，尚贪荣禄此徘徊。
莫笑青州太守顽，三齐人物旧安闲。晴明风日家家柳，高下楼台处处山。嘉客但当倾美酒，青春终不换颓颜。惟惭未报君恩了，昨日卢公衣锦还。
巀嶭高亭古涧隈，偶携嘉客共徘徊。席间风起闻天籁，雨后山光入酒杯。泉落断崖舂壑响，花藏深崦过春开。麏䴥禽鸟莫惊顾，太守不将车骑来。
莫嫌白发拥朱轮，恩许东州养病臣。饮酒横琴销永日，焚香读易过残春。昔贤轩冕如遗屣，世路风波偶脱身。寄语西家隐君子，奈何名姓已惊人。
多病山斋厌郁蒸，经时久不到东城。新荷出水双飞鹭，乔木成阴百啭莺。载酒未妨佳客醉，凭高仍见老农耕。史君自有林泉趣，不用丝篁乱水声。
白首三朝社稷臣，壶浆夹道拥如云。金貂争看真丞相，竹马犹迎旧使君。岂止轩裳夸故里，已将钟鼎勒元勋。不须授简樽前客，好学平津自有文。
年丰千里无夜警，吏退一室焚清香。青春固非老者事，白日自为闲人长。禄厚岂惟惭饱食，俸余仍足买轻装。君恩天地不违物，归去行歌颍水傍。
相逢莫怪我皤然，出处参差四纪间。有道方令万物遂，无能拟乞一身闲。花前独酌樽前月，淮上扁舟枕上山。此乐想公应未暇，且持金盏醉红颜。
昔日题舆愧屈贤，今来还见拥朱轓。笑谈二纪思如昨，名望三朝老更尊。野径冷香黄菊秀，平湖斜照白鸥翻。此中自有忘言趣，病客犹堪奉一樽。
忆昨初为亳守行，暂休车骑汝阴城。喜君再共樽俎乐，怜我久怀丘壑情。累牍已尝陈素志，新春应许遂归耕。老年虽不堪东作，犹得酣歌咏太平。
忆见奇童髧两髦，遽惊名誉众推高。东山子弟家风在，西汉文章笔力豪。方看凌云驰𫘧骥，已嗟埋玉向蓬蒿。追思阳夏曾游处，抚事伤心涕满袍。
豪横当年气吐虹，萧条晚节鬓如蓬。欲知颍水新居士，即是滁山旧醉翁。所乐蕃篱追尺鷃，敢言寥廓逐冥鸿。期公归辅岩廓上，顾我无忘畎亩中。
欲知归计久迁延，三十篇诗二十年。受宠不思身报效，乞骸惟冀上哀怜。相如旧苦中痟渴，陶令犹能一醉眠。材薄力殚难勉强，岂同高士爱林泉。
莫愁家住洛川傍，十五纤腰闻四方。堂上金樽邀上客，门前白马系垂杨。春风满城花满树，落日花光争粉光。城头行人莫驻马，一曲能令君断肠。
卧闻岳阳城里钟，系舟岳阳城下树。正见空江明月来，云水苍茫失江路。夜深江月弄清辉，水上人歌月下归。一阕声长听不尽，轻舟短楫去如飞。
霜前江水磨碧铜，岸背菱叶翘青虫。吴郎鬓丝生几缕，不羞月上扶桑东。羞见清波照人景，去时黑发吹春风。五年归来妇应喜，从此不问西飞鸿。
洛阳三见牡丹月，春醉往往眠人家。扬州一遇芍药时，夜饮不觉生朝霞。天下名花惟有此，樽前乐事更无加。如今白首春风里，病眼何须厌黑花。
岭梅归驿路迢迢，越鸟巢倾木半乔。松径就荒聊应召，桂丛留隐定相招。家庭噪鹊争喧树，夜帐惊猿自拥条。何处秋风摧客鬓，青丝恐逐物华凋。
百尺楼头万叠山，楚江南望隔晴烟。云藏白道天垂幕，帘卷黄昏月上弦。桑落蒲城催熟酒，柳衰章陌感凋年。发光如葆宁禁恨，不待为郎已飒然。
汉郎清晓赤墀趋，楚老西来望集旟。侍史护衣薰蕙草，辘轳要劔从骊驹。阳春绕雪歌低扇，油幕连运水泛渠。千里修门对涔浦，好寻遗玦吊三闾。
帘外星辰逐斗移，紫河声转下云西。九雏乌起城将曙，百尺楼高月易低。露裛兰苕惟有泪，秋荒桃李不成蹊。西堂吟思无人助，草满池塘梦自迷。
屈贾江山思不休，霜飞翠葆忽惊秋。吟抛楚畹兰苕老，归有淮山桂树留。聒耳春池蛙两部，比封秋坞橘千头。嗔条怒颖真堪愧，莫染衣尘更远游。
蕙兰蹊径失芳期，风雨春深怯减衣。卷箔高楼惊燕入，挥弦远目送鸿归。蜂催酿蜜愁花尽，絮扑暄条妒雪飞。欲识伤春多少恨，试量衣带忖要围。
黄山开苑猎初回，绛树分行舞递来。下马春场鸡鬭距，鸣弦初日雉惊媒。犀投博齿呼成白，桥隔车音听似雷。不问春蚕眠未起，更寻桑陌到秦台。
关山一里一重愁，今远伤离两未休。南陌望穷云似帐，西楼吟断月如钩。柳绵飞后春应减，兰径荒时客倦游。拟寄东流问沟水，亦应沟水更东流。
瑶花飞雪荡离愁，𫛴鴂惊风下绿畴。睢凶树荒谁共客，楚江枫老独悲秋。千里锦浪翻如箭，万叠春山翠入楼。章陌柳条今在否，定临沟水拂东流。
丝路萦回细入云，离怀南陌草初薰。茂林修竹谁同禊，明月春萝定勒文。燕忆铜鞮来不定，鸿归碣石信难分。东风莺友应相望，懊恼孤飞不及群。
棋墅风流谢舅贤，发光如葆惜穷年。人随黄鹄飞千里，酒满栖乌送一弦。望驿早梅迎远使，拂鞍衰柳拗归鞭。越禽胡马相逢地，南北思归各黯然。
送目衡皋望不休，江苹高下遍汀洲。长堤柳曲妨回首，小苑花深碍倚楼。楚径蕙风消病渴，洛城花雪荡春愁。流杯三日佳期过，掷度兰波负胜游。
乌巷招邀谢墅中，紫囊香珮更临风。尘惊野火遥知猎，目送云罗但听鸿。六著比犀鸣博胜，百娇柘矢捧壶空。解衣对子欢何极，玉井移阴下翠桐。
几幅归帆不暂停，吴天遥望斗牛横。香薰翠被乘青翰，波暖屏风咏紫茎。江水自随潮上下，月轮闲与蚌亏盈。河桥折柳伤离后，更作南云万里行。
东南天阔漾归流，西北云高断寸眸。明日随人来远浦，青山答鼓送行舟。归心逐梦成鱼鸟，夜汉看星识斗牛。酽酒开樽谁共醉，清江聊且玩游鯈。
虎头盘绶贵垂绅，青组名郎领郡频。画鹢千艘随下濑，听鸡五鼓送行人。楚波漾楫萍如日，淮月开舲蚌有津。千里壶浆民咏溢，樯乌旟隼下汀苹。
绿树低昂不自持，河桥风雨弄春丝。残黄浅约眉双敛，欲舞先夸手小垂。快马折鞭催远道，落梅横笛共余悲。长亭送客兼迎雨，费尽春条赠别离。
东北归川决决流，泛艎青渚暂夷犹。遥登灞岸空回首，不见长安但举头。挥手嵇琴空堕睫，开樽鲁酒不忘忧。青门柳色春应遍，犹自留连杜若洲。
李径阴森接翠畴，押帘风日澹清秋。晚乌藏柳栖残照，远燕伤风失故楼。星汉经年虽可望，云波千叠不缄愁。平居革带频移孔，谁问无憀沈隐侯。
楚天风雪犯征裘，误拂京尘事远游。谢墅人归应作咏，灞陵岸远尚回头。云含江树看迷所，目逐归鸿送不休。欲借高楼望西北，亦应西北有高楼。
地接龙宫涨浪赊，鹫峰岑绝倚云斜。岩披宿务三竿日，路引迷人四照花。海国盗牙争起塔，河童施钵但惊沙。春萝攀倚难成去，山谷踈钟落暮霞。
晴原高下细如鳞，树转城回路欲分。望月西楼人共远，跃鞍南陌草初薰。短亭山翠偏多叠，送目鸿惊不及群。一驿赋成应援笔，好凭飞翼寄归云。
孤桐百尺拂非烟，凤去鸾归夜悄然。沧海风高愁燕远，扶桑春老记蚕眠。槎流千里才成曲，桂魄经旬始下弦。独有金人寄遗恨，晓盘云泪冷涓涓。
汉柱题名墨未干，南州坐布政条宽。岭云路隔梅欹驿，使驿秋归柳拂鞍。建礼侵晨趋冉冉，明光赐对佩珊珊。颍川此召行闻拜，冠𫠆凝尘俟一弹。
梦草西堂射圃连，兰苕初日露华鲜。晕含画的弦开月，牙算行筹酒满船。镂管思催吟韵剧，妓帘阴薄舞衣翩。当筵独愧探牛炙，俭府芙蓉客尽贤。
云树千寻隔翠微，给园金地敞仁祠。讲花飘雨诸天近，春漏欹连白日迟。引钵当空时取露，残灰经劫自成池。危栏徙倚吟忘下，九子铃寒塔影移。
河桥别柳减春条，隔浦挐音听已遥。千里羹莼夸敌酪，满池滮稻欲鸣蜩。东风楚岸神灵雨，残月吴波上下潮。如吊湘累搴香若，秋江斜日驻兰桡。
万瓦青烟夕霭生，斗杓迎岁转东城。隋宫守夜沈香燎，楚俗驱神爆竹声。玉树罗阶家宴盛，羽觞称寿彩衣荣。九门朝客思公甚，向晓天风舞雪霙。
寻芳长恨见花迟，岂意看花独后期。试藉落英聊共醉，为怜残萼更攀枝。清香肯以无人减，幽艳惟应有蝶知。开谢两城成怅望，伤春不到柳丝时。
堤柳才黄已落梅，寻芳弭盖共徘徊。桑城日暖蚕催浴，麦垅风和雉应媒。别浦人嬉遗翠羽，弋林春废锁歌台。归鞍暮逼宫街鼓，府吏应惊便面回。
闲居寂寞面重城，过我时欣倒屣迎。入洛机云推俊誉，游梁枚马得英声。风晴秀野春光变，梅发家林鸟哢轻。祗待登高成丽赋，汉庭推毂有公卿。
关关啼鸟树交阴，雨过西城野色侵。避暑谁能陪剧饮，清歌自可涤烦襟。稻花欲秀蝉初嘒，菱蔓初长水正深。知有江湖杳然意，扁舟应许共追寻。
晓鼓潭潭客梦惊，虎牙滩上作船行。山形酷似龙门秀，江色不如伊水清。平日两京人少壮，今年三峡岁峥嵘。卧闻乳石淙流响，疑是香林八节声。
江上寒山祗对门，野花岩草共嶙峋。独吟群玉峰前景，闲忆红莲幕下人。嘉景无人把酒看，县楼终日独凭栏。山城岁暮惊时节，已作春风料峭寒。
平生不省问田园，白首忘怀道更尊。已上印书辞北阙，稍留冠盖饯东门。冯唐老有为郎恋，疏广终无任子恩。今日荣归人所羡，两儿腰绶拥高轩。
俯槛监流蕙径深，平泉花木绕阴森。蛙鸣鼓吹春喧耳，草暖池塘梦费吟。赌墅乞甥宾对弈，惊鸿送目手挥琴。嗟予远捧从军檄，不得披裘五月寻。
晴原霜后若榴红，佳节登临兴未穷。日泛花光摇露际，酒浮山色入樽中。金壶恣洒毫端墨，玉麈交挥席上风。惟有渊明偏好饮，篮舆酩酊一衰翁。
众喧争去逐春游，独静谁知味最优。雨霁日长花烂漫，春深睡美梦飘浮。常忧任重才难了，偶得身闲乐暂偷。因此益知为郡趣，乞州仍拟乞山州。
年来因病不饮酒，老去无悰懒作诗。我已负花常自愧，君须屡醉及芳时。汉宫姊妹争新宠，湘浦皇英望所思。天下从来无定色，况将铅黛比天姿。
洛社当年盛莫加，洛阳耆老至今夸。死生零落余无几，齿发衰残各可嗟。北库酒醪君旧物，西湖烟水我如家。已将二美交相胜，仍枉新篇丽彩霞。
江左衣冠世有名，几人今复振家声。朝廷独立清冰节，闾里归来白首卿。志在言谈犹慷慨，身闲耳目益聪明。长松野水谁为伴，顾我堪羞恋宠荣。
波光柳色碧溟蒙，曲渚斜桥画舸通。更远更佳唯恐尽，渐深渐密似无穷。绮罗香里留佳客，弦管声来飏晚风。半醉回舟迷向背，楼台高下夕阳中。
世事纷然百态新，西冈一醉十三春。自惭白发随年少，犹把金钟劝主人。黄鸟乱飞深夏木，红榴初发艳清晨。佳时易失闲难得，有酒重来莫厌频。
驿骑频来急诏随，都人相与窃嗟咨。自非峻节终无改，安得清衷久益思。前席盖将注谠议，在庭非为乏陪祠。尊贤优老朝家美，他日安车召未迟。
广陵花月尝同醉，睢苑风霜暂破颜。但喜交情久弥重，休嗟人事老多艰。壮心未忍悲华发，强饮犹能倒玉山。留滞江湖应不久，多为春酒待君还。
四镇名藩忽十春，归来白首两朝臣。上心方喜亲耆德，物论犹期秉国钧。退食图书盈一室，开樽谈笑列嘉宾。昔人风采今人少，恸哭何由赎以身。
富贵优游五十年，始终明哲何身全。一时闻望朝廷重，余事文章海外传。旧馆池台闲水石，悲笳风日惨山川。解官制服门生礼，惭负君恩隔九泉。
翰林风月三千首，吏部文章二百年。老去自怜心尚在，后来谁与子争先。朱门歌舞争新态，绿绮尘埃试拂弦。常恨闻名不相识，相逢樽酒盍留连。
雄心壮志两峥嵘，谁谓中年志不成。零落篇章为世宝，平生风义见交情。青松月下泉台路，白草原头薤露声。自古英豪皆若此，哭君徒有泪沾缨。
长爱谪仙夸蜀道，送君西望重吟哦。路高黄鹄飞不到，花发杜鹃啼更多。清禁寒生凤池水，绣衣荣照锦江波。昔年同舍青衿子，夹道欢迎鬓已皤。
朝家意在取遗才，乐育推仁亦至哉。本欲励贤敦古学，可嗟趋利竞朋来。昔人自重身难进，薄俗多端路久开。何异鳣鲂争尺水，巨鱼先已化风雷。
经时移病久端居，玉署新秋独直庐。夜静楼台落银汉，人闲铃索少文书。江湖未去年华晚，灯火微凉暑雨初。敢向圣朝辞宠禄，多惭禁御养慷疏。
清晨下直大明宫，驰马悠然宿露中。金阙云开沧海日，天街雨后绿槐风。岁花忽忽双流矢，鬓发萧萧一病翁。名在玉堂归未得，西山画阁兴何穷。
船头初转两旗开，清晓津亭叠鼓催。自古江山最佳处，况君谈笑有余才。云愁海阔惊涛涨，木落霜清画角哀。善政已成多雅思，寄诗宜逐驿筒来。
督府繁华久已阑，至今形胜可跻攀。山横天地苍茫外，花发池台草莽间。万井笙歌遗俗在，一樽风月属君闲。遥知为我留真赏，恨不相随暂解颜。
吴越东南富百城，路人应羡绣衣荣。昔时结客曾游处，今见焚香夹道迎。治世用刑期止杀，仁心听狱务求生。时丰讼息多余暇，无惜新篇屡寄声。
胸怀磊落逢知己，气略纵横负壮心。玉麈生风宾满坐，金鳞照甲士如林。牛羊日暖山田美，雨雪春寒土屋深。自古幽并重豪侠，祗应行乐费黄金。
受命分行摄上公，紫微人在玉华宫。楼台碧瓦辉云日，莲芰清香带水风。每接少年嗟老病，尚能联句恼诗翁。凌晨已事追佳赏，绿李甘瓜兴未穷。
场屋当年气最雄，交游樽酒弟兄同。文章落笔传都下，议论生锋服座中。自古圣贤谁不死，况君门户有清风。凋零三十年朋旧，在者多为白发翁。
富贵声名岂足论，死生荣辱等埃尘。青衫照日夸春榜，白首余年哭故人。盛德不忘存志刻，话言能记有朋亲。吴江草木春风动，沥酒谁瞻垅树新。
夜雪真空晓更飘，龙墀风冷珮声高。琼花落处萦仙仗，玉殿光中认赭袍。下直笑谈多乐事，平时樽酒属吾曹。羡君年少才无敌，顾我虽衰饮尚豪。
树阴初合苔生晕，花蕊新成蜜满脾。莺燕各归巢哺子，蛙鱼共乐雨添池。少年春物今如此，老病衰翁了不知。饱食杜门何所事，日长偏与睡相宜。
连章相府辞荣宠，拥旆名都出镇临。年少已推能宰社，乡人终不见挥金。长蛟息浪归帆稳，乔木生烟蔽日深。平昔家庭敦友爱，可怜松槚亦连阴。
龙门长恨晚方登，便以忘年接后生。谈剧每容陪玉麈，饮豪常忆困金觥。冰开御水春应绿，云破淮天月自明。醉倒离筵听别曲，醒来犹尚记余声。
东斋坐客饮方豪，谁报风帘雪已飘。贪听樽前歌袅袅，不闻窗外响萧萧。已怜残腊催梅蕊，更约新春探柳条。共忆瀛洲人独直，神仙清景正寥寥。
雪压宫墙锁禁城，沉沉楼殿景尤清。玉堂影乱灯交晃，银阙光寒夜自明。尘暗图书愁独直，人闲铃索久无声。銮坡地峻谁能到，莫惜宫壶酒屡倾。
锁印春风雪入帘，天寒鸟雀聚空檐。青幡受岁儿童喜，白发催人老病添。艳舞回腰飞玉盏，清吟拥鼻对冰蟾。相从一笑两莫得，簿领区区叹米盐。
池上虽然无皓魄，樽前殊未减清欢。绿醅自有寒中力，红粉尤宜烛下看。罗绮尘随歌扇动，管弦声杂雨荷干。客舟闲卧王夫子，诗阵教谁主将坛。
数竿苍翠写生绡，寄我公斋伴寂寥。不待雪霜常凛凛，虽无风雨自萧萧。嗟予心志俱憔悴，羡子文章骋富饶。嗣以嘉篇诚厚贶，远惭为报乏琼瑶。
东津渌水南山色，梦寐襄阳二十年。顾我百忧今白首，羡君千骑若登仙。花开汉女游堤上，人看仙翁拥道边。况有玉钟应不负，夜槽春酒响如泉。
遥知好睡紫微郎，枕簟清薰绿蕙芳。五色诏成人不到，万年风动阁生凉。平时下直归宜早，陋巷相过意未忘。杨子不烦多载酒，主人犹可具黄粱。
东城移疾久离居，安得疑蛇意尽祛。诸老何为谗贾谊，君王犹未识相如。浮沉俗喜随时态，磊落材多与世踈。谁谓文章金马客，翻同憔悴楚三闾。
丰乐山前一醉翁，余龄有几百忧攻。平生自恃心无愧，直道诚知世不容。换骨莫求丹九转，荣名岂在禄千钟。明年今日如寻我，颍水东西问老农。
报国勤劳已蔑闻，终身荣遇最无伦。老为南亩一夫去，犹是东宫二品臣。侍从籍通清切禁，笑歌行作太平民。欲知念旧君恩厚，二者难兼始两人。
日久都城车马喧，岂知风月属三贤。唱高谁敢投诗社，行处人争看地仙。酒面拨醅浮大白，舞腰催拍趁繁弦。与公等是休官者，方把锄犁学事田。
多病新还太守章，归来白首兴何长。琴书自是千金产，日月闲销百刻香。尚有俸钱酤美酒，自栽花圃趁新阳。醉翁生计今如此，一笑何时共一觞。
清才四纪擅时名，晚卜丘林遂解缨。欲借青春藏向此，须知白首尚多情。水浮花出人间去，山近云从席上生。漫说市朝堪大隐，仙家谁信在重城。
古来交道愧难终，此会今时岂易逢。出处三朝俱白首，凋零万木见青松。公能不远来千里，我病犹堪釂一钟。已胜山阴空兴尽，且留归驾为从容。
积雨荒庭遍绿苔，西堂潇洒为谁开。爱酒少师花落去，弹琴道士月明来。鸡啼日午衡门静，鹤泪风清昼梦回。野老但欣南亩伴，岂知名籍在蓬莱。
悠悠身世比浮云，白首归来颍水𣸣。曾看元臣调鼎鼐，却寻田叟问耕耘。一生勤苦书千卷，万事销磨酒百分。放浪岂无方外士，尚思亲友念离群。
书殿宫臣宠并叨，不同憔悴返渔樵。无穷兴味闲中得，强半光阴醉里销。静爱竹时来野寺，独寻春偶过溪桥。犹须五物称居士，不及颜回饮一瓢。
老得闲来兴味长，问将何事送余光。春寒拥被三竿日，宴坐忘言一炷香。报国愧无功尺寸，归田仍值岁丰穰。枢庭任重才余暇，犹有新篇寄草堂。
三朝窃宠幸逢辰，晚节恩深许乞身。无用物中仍老病，太平时得作闲人。鸣琴酌酒留嘉客，引水栽花过一春。惟恨江淹才已尽，难酬开府句清新。
积雨新晴涨碧溪，偶寻行处独依依。绿阴黄鸟春归后，红花青苔人迹稀。萍匝汀洲鱼自跃，日长栏槛燕交飞。林僧不用相迎送，吾欲台头坐钓矶。
谁谓萧条颍水边，能令嘉客少留连。肥鱼美酒偏宜老，明月清风不用钱。况值湖园方首夏，正当樱笋似三川。自知不及南都会，勉彊犹须诧短篇。
拂云楼观壮南城，符竹从来选择精。地压坤方诸国重，官迁汉省左曹清。霜严塞幕论兵略，春满农效劝火畊。王佐才高时望治，归来持橐上蓬瀛。
拂云高阁拟蓬莱，面向稽山鉴水开。文举清尊无限乐，微之佳句不胜才。屡尝雪夜凭朱槛，几对花天醉绿杯。明主未容休退去，会须重乞一麾来。
会稽四面是湖山，亭在湖山胜绝间。栏槛旋移芳草种，襟怀长伴白云闲。乍登顿觉诗毫健，纵赏惟忧酒量悭。更是人生最荣处，彩云朝暮奉慈颜。
窝名安乐已诙谐，更赋新诗讼所乖。岂以达为贤事业，自知安是道梯阶。权门富室先藏迹，好景良朋亦放怀。应照先生纯粹处，肯挥妙墨记西斋。
法座临轩策俊髦，同君陛见预旌招。疲驽十驾始千里，孤鹗一飞先九霄。兰棹秋风行逦迤，觚棱旭日势岧峣。石渠为谢诸时彦，行迈同趋便殿朝。
此君齐鲁之奇才，三十病废吁命哉。来游京国动凄怅，东归泰山卧崔嵬。支离攘臂福所倚，功名累身古共哀。但恐人求骏马骨，未免却上黄金台。
趣时贵近君独远，此情于世何所希。车马尘中久已倦，湖山胜处即为归。洞庭霜天柑橘熟，松江秋水鲈鱼肥。地邻沧海莫东望，且作阮公离是非。
当年留钥守陪都，龙坂因兹得曳裾。北海一章惭鸷鸟，松江三岁厌鲈鱼。贾生感事多垂涕，园令居闲辄著书。独恃明公念孤介，东郊未去逐长沮。
功名本不与人期，人取功名亦系时。蜀相闲居久龙卧，马周狂醉竟谁知。将军身到衡庐问，英主心惊奏牍奇。宣室思贤方空席，去陈经济勿迟迟。
参也堂堂气拂云，十年策蹇四方尘。羁穷自古有元叔，精鉴观今少法真。骥在驽群殊有态，龙初鱼服未能神。君看渭曲傅岩事，天困斯人必有因。
才命相憎不相并，古来达者齐其中。此君寂寞年虽暮，灵府峥嵘事甚雄。鞲上鹰饥思掠草，车傍骥老尚追风。丈夫掩棺始为了，是故南阳晚立功。
明公才气本雄杰，晚戴儒冠腰拖绅。讲劔妙传色践术，工书兼得伯英筋。外台共叹郎潜久，中检行膺帝命新。司列不烦询治状，几州栾社有遗仁。
寒飇栗冽响吹空，雪意沈沈岁向穷。正是兼衣御醇酎，如何孤蹇逐飞蓬。杉松古色泰山庙，丝竹遗音夫子宫。访旧自堪宽旅琐，贤侯况似蜀文翁。
高歌弹铗酒盈钟，壮士何须叹道穷。客路岁阑天又雪，旗亭醉别气如虹。骥腾夷路思良御，帆破长波待便风。今子方为采兰役，未宜去揖紫芝翁。
剑横驴膊儒装陋，戟列台门霸府雄。喜似祢衡逢北海，直须雷焕辨南丰。谬悠为说非今味，疏略言诗粗古风。更似贾生多叹息，闻公真赏胜吴公。
诏起东山对紫庭，清风萧洒动阶蓂。谠言几为忠邪发，大用须凭庙社灵。武库神兵罗斧戟，大宫礼器列笾铏。愿公早入当钧轴，重演三篇相武丁。
忘怀物外且如愚，何事劳精据槁梧。以马喻马即非马，数舆无舆方得舆。莫执斧斤过栎社，懒施几席向蘧庐。好归玉秀峰前坐，闲看晴云自卷舒。
忽悔轻抛云水来，便将鹤去指林斋。生涯琴劔外无物，日逐醉吟中遣怀。旧隐居常因梦到，尘游动是与心乖。送君翻自嗟覉滞，木叶脱时还计偕。
家住崆峒塞垣上，翩然游蜀遂忘归。九还气足通神化，一日丹成是道机。曾共灵龟波上隐，又随苍雀火中飞。只于醉里藏身去，休入红尘作是非。
早出都门何往哉，四明雪窦指崔嵬。便从古道扬眉去，莫到宝山空手回。乘月晓行松露湿，迎风晚渡海涛来。普贤楼阁知非远，逦迤南游想善财。
莫随世伪作圆方，坦坦元邪是履祥。学鄙浅讹趋古道，天教𫐘轲与刚肠。俛投胯下人皆笑，独卧隆中自不常。毕竟途穷无所合，何妨持钓坐沧浪。
邹鲁衣冠古士乡，义方不独有扶阳。德名垂世先君子，经术传家小太常。闾巷共荣新昼锦，吏民司爱旧甘棠。前人彝鼎铭勋伐，未似盈编盛事光。
郁仪结邻太霄道，金铛玉珮虚皇冠。𬬻中火候烟霞煖，坛上磬声星斗寒。紫节晨游从玉女，绿𫐌夜降接灵官。愿持璧纽充盟信，乞取胎精九化丹。
石门路已绝尘寰，紫柏高深不可攀。野色苍茫连远水，暮云惨淡裹寒山。琴碁有徇皆为役，松竹无情且共闲。卉醴一杯时自酿，陶然亦可发朱颜。
天仓三十六峰下，犹有轩辕辙迹存。丹灶前临六时水，芎田远接九仙门。火芝夜照千灯迥，江树朝涵一气浑。道友相邀寻异药，携筇几到老人村。
半醉长呼意若何，官情道味两蹉跎。眼前渐渐故人少，世上纷纷新事多。疏籁自鸣非节奏，虚舟妄触任风波。悲歌深叹流年急，常忆江南蓝采和。
宗邸横经授小侯，迹同半隐久沈浮。却寻故国溪山路，多谢朝堂钟鼓楼。冉冉年华年老态，纷纷时事作闲愁。一丘一壑平生志，况有门人伴钓游。
西伯已招二大老，东邻更弃三仁人。元龟遂讫商家命，白马永为周室宾。抱器幸存天凤祀，丧邦都为牝鸡晨。可怜长发源流远，旧国犹存庙树春。
宛下君臣实儿戏，昆阳胜败非人力。刘秀其来异独夫，隗嚣何事为西伯。送质已是不能强，保险明知本无策。惟其得士似田横，后世英雄共嗟惜。
世主英威动九阳，高贤事业出岩廊。何须梦卜疑千古，灼见云雷定四方。小国霸图微管葛，当时人杰自萧张。不终制作成遗恨，律准今犹在太常。
孺子圯桥跪履年，七章德在谷城仙。所言道德帝王事，不比盘盂长短篇。晚欲出尘应有诀，初行遇汉岂非天。萧曹勋业皆劳力，宁似功成樽俎前。
刘季当年在古丰，芒砀王气已连空。天机先露由啼妪，人意冥符自董公。历数有归徒胜负，风云相会尽英雄。不然樊郦萧曹辈，尽老屠商掾吏中。
回合空山万叠苍，磻溪投钓此开疆。儒家俎豆连洙泗，战图戈鋋接楚梁。四岳子孙终海屿，诸田意气尽尸乡。不惟仲父能轻重，形胜由来自霸强。
楞伽三万六千偈，百八句中成自性。法法非法离法尘，心心无心入心病。渐熟当似庵罗果，顿照犹如大圆镜。龟毛兔角妄有无，海浪空华不清浄。
五行生成本一气，晓此体用知命枢。还元当复定金鏁，过宿宁更怀蘧庐。无质生质是丹地，有象非象真坛图。此途得道亦连袂，迟晚须乘八景舆。
即定非存出入间，照而常寂所居安。将心起用知逾远，有眼无光见亦难。向上本来惟一路，初机聊为立三关。莫于此地分延促，弹指时中海水干。
正一初传王远知，后来体用益精微。惟无矜贵为真地，但涉成亏即世机。松径风声犹有待，糠𬬻火候事终违。便令直了九丹术，不到坐忘何处归。
上清紫简世传稀，中有灵都妙旨微。云雾披光丹凤出，风雷接势赤龙飞。琴心三叠胎仙舞，籥筦双迎帝子归。幸得九天真一诀，尘劳何事尚依依。
八龙长鹜造昆丘，七萃前驱纵逸游。遇雪自裁黄竹唱，捧觞喜答白云讴。羽陵广奏随风逝，崦阜铭踪共日留。惆怅璧台人不返，乐池遗恨素波愁。
不遇元和得献谟，望山东北每长嘘。独赓唐律雅风后，更注孙篇俎豆余。霅水胜游成怅望，杜川归事竟踌躇。中年遽使山根折，尽写雄襟在此书。
凌空素阁彩霞鲜，旧侣相容见九玄。上下登梯一童子，逡巡离座六灵仙。跪瞻宝案凝神久，手纳金匙受记专。病卧夜长思此境，忽惊四十有三年。
野怀常逐白云飞，疏拙那能合世机。偶似曹溪一宿觉，已多蘧瑗九年非。略呈幻事何须了，惟愿朝恩早放归。它日莲华峰下去，犹期话道过黄扉。
此日河南念贾生，留将名字彻丹庭。秋声渐觉寒生树，亲老遥知独倚扃。徒系车傍淹白昼，得离鞲上必青冥。公如未信牛间气，试掘丰城必有灵。
初辟明堂见帝轩，此时宁得恋丘园。程文懒谒春官氏，决策思干法扆尊。千古声名传鹗表，四方豪俊望龙门。若趋丹陛承清问，何以酬知或敢言。
鳌背三山压海涛，云台高议接时髦。一麾忽到江湖外，回首方惊日月高。不善取容同曼倩，且歌乐职学王褒。贾生自是长沙远，更吊湘累赋广骚。
松桧峰前古柏林，结茅无伴对幽禽。鄙为浮薄八公事，独入精微九圣心。春𣃁晴川闲种玉，夜开丹灶试还金。泠然风驭知何返，三十六关云路深。
家自唐来世大儒，惟君不肯读家书。春游烂漫少曾醒，俊气飘扬频得卢。早讲猿公飞劔术，更通风后握机图。何时羽猎长围合，请看云中一鹗孤。
江城风日燥将燃，喜此滂沱仅有年。诸泽气交阴压地，四溟水立阔围天。廓开紫宙清凉界，顿去骄阳跋扈权。须信化工人可代，傅岩才业在三篇。
长吏忧民深望岁，诸侯闵雨著编年。鹅鲜聊用遵明诏，尩鼻何能感上天。五事肃时敛在宥，九功美利属持权。守藩无状惟推分，必在蒙庄内外篇。
日精月华所滋结，金匮琼笈称灵珍。味胜仙人掌中露，色如游女衣上尘。饵之伐邪炼神魄，久且长年登高真。轻瑿茯菟乃沦滓，嘉赏当问清遐人。
流景无端隙驷驰，永怀顾复感慈闱。幸兹门外车马少，更复朝中书信稀。衰飒颠毛素丝短，芒佯病眼乱花飞。舍西赖与招提接，时叩禅关话祖机。
车马交尘路不停，势家门巷密如萍。张汤筋力奈寒暑，楼护口舌摇风霆。机牙潜发如驰传，声影相连若建瓴。此地岂容山野客，盍归乎来掩岩扃。
香严昔向沩山住，只作田翁学牧牛。路绝纤尘宁见迹，野无寸草漫回头。晴天任去云作伴，露地闲眠夜不收。却问清居真了未，树边蓑笠为谁留。
百二十年名上寿，浮生百岁实稀闻。百年三万六千日，今已三分过二分。啸歌独喜齿全在，文字看来眼未昏。酒量虽衰犹得醉，尘中人事自纷纷。
平昔雍容两禁游，共陪帷幄奉咨谋。功名不到麒麟阁，词赋空传鹦鹉洲。事业三朝虚物望，声华一代擅风流。清时只作文章老，谁识深怀蕴九畴。
尝谓君才似武侯，草庐牢落卧龙愁。天公不念苍生故，元叔堪怜郡吏休。蒿野已埋经国策，岩廓谁是富民侯。朝廷今始思英俊，不见庖丁刃一投。
溪堂月榭几分杯，暂住三峰约便回。斋榻忽留青竹去，庭除不待玉棺来。人间如幻宁同恨，天上修文亦用才。碧秀烟云无限好，此生勿复望崔嵬。
三峰顶上五经秋，妙法白莲清浄修。无数天花常自散，真空性水不停流。病痴谁问维摩诘，俗眼徒嗟冉伯牛。别有妙身诸相具，金刚坚固异浮沤。
清风凉月满前轩，邂逅相逢索酒樽。东有启明俄动色，北来寒雁亦惊魂。相车未过尘先起，宫漏才终市早喧。阶下从人催上马，百官已是簇朝门。
随书初见一枝藤，入手方知锻炼精。远寄只缘怜我老，闲携常似共君行。静轩独倚身同瘦，小圃频游脚为轻。何日归舟上新洛，拄来河岸笑相迎。
昨日看公知足吟，寂然不动至人心。视身无实元泡幻，观世皆空谩古今。忽忽岁穷驹度隙，尘尘事过鸟遗音。从来两个泥牛鬭，一任相将入海深。
上第西归即弃官，此人趣味亦堪怜。风波常自庙堂起，云壑不随朝市迁。野叟馈浆羞客气，山僧投拂悟尘缘。青城山下空堂在，留入华阳续旧编。
区区鲁国争蜗角，矗矗齐城磔猬毛。万壑相倾知地险，浮云忽散觉天高。苍烟自古埋尘世，红日中宵破海涛。七十二君迷旧迹，空教秦汉侈心劳。
乐全得意自庄书，静阅流光乐有余。四句幻泡明般若，一篇力命信冲虚。心闲自觉浮云薄，才拙诚知与世疏。只此空名漫儿戏，何王城阙不丘墟。
中夏圣人调律吕，八荒异国入图书。从容德让唐虞远，驰骋战争秦汉余。不道鼓旗无勇将，须知俎豆有真儒。功臣骑虎凶而国，常向冰渊审庙谟。
一川墟宇暮烟中，楼堞笼山气象雄。北路荒原戎子国，东坡断堑隗嚣宫。马来洮海蕃城近，鹤去辽天越洞空。三十六程劳极目，陇云犹在故关东。
琼签隐诀旧曾寻，共秘还金妙旨深。会向本源分造化，即抛尘劫出来今。含生皆是坎离气，复会自知天地心。幻事徒劳聊一笑，他时云壑有知音。
昔年曾见琅邪老，为说楞伽最上乘。顿悟红𬬻一点雪，忽惊暗室百千灯。便超十地犹尘影，更透三关转葛藤。不住无为方自在，打除都尽即南能。
楼下凉轩六月凉，风窗一枕傲羲皇。寿山云影浮空近，罗谷泉声绕砌长。迥觉风尘非此世，不须雪月更交光。最宜羽客冰霜骨，共引瑶卮沆瀣浆。
仙术初修自性情，本除阴浊养阳明。三田窈窈通虚白，一路层层彻太清。寂不动中方见道，思无邪处好存诚。君如欲到逍遥国，须自还元第一程。
南岭云岚开晓霁，北窗松竹度凉飔。闲欹碧簟石琴荐，静味丹经金钥匙。梦幻泡中何得失，雀蚊虻处苦喧卑。更令薰祓澄心阁，客自三峰到有期。
秦川节物似西川，二月风光已不寒。犹去清明三候远，忽惊烂漫一春残。香随芳树频移席，晴爱遥山久凭栏。却忆京华胜游处，常为暮景促归鞍。
东方千骑忝藩侯，情味都如寓一丘。客气尽将还野马，机心聊自试沙鸥。时凭静几随飞蝶，强拂危冠笑沐猴。只向公斋得嘉遁，何须远逐赤松游。
沛公吊伐军戏下，百二鲁无藩楗牢。天险固非一姓有，孙谋宁在两崤高。县崖通栈遥连蜀，绝𪩘横空势走褒。几见狂图矜四寒，泥丸封处竟徒劳。
火车双轮驾九虬，出海直上昆仑丘。经天三百六十度，匝日一万四千周。电破重阴霹雳过，风开霁色烟云收。干关坤轴极排轹，势阑却返无为洲。
萧萧霜草晓风秋，忆是当年最胜游。车马自随寒日急，管弦肯入野云幽。流渠水断鱼何往，高树阴疏鸟不留。为问主人曾到否，自家池馆待谁修。
二十四年流水东，早为名误逐飞蓬。事随过鸟去无迹，愁似浊醪倾更浓。好是把花歌北榭，更休提劔哭西风。壮心郁郁身牢落，几见中林鹤发翁。
重到金坡二十春，闲思出处一伤神。略行大地山川遍，再睹青天日月新。疏籁岂知谐律吕，散材无意入辕轮。何时却出都门去，静掩岩扉老此身。
红树依依古驿西，一声长是报秋期。新晴忽见横飞过，落晚最伤孤啸时。阴激英雄增感愤，潜催节物至萧衰。草根蟋蟀霜前雁，共与愁人染鬓丝。
翠眉含愁展新叶，长袖善舞拖旧条。黄莺初啭一何喜，红桃相映不胜娇。行人歇马近驿路，渔叟系舟临溪桥。斜风细雨与残照，不妨意气常飘飘。
迟景融融暖气浮，中园曲密小庭幽。春风故引颠狂甚，芳树相容烂漫游。不分风流输楚女，懒将身世问庄周。有时潜见多情处，每遇王孙尽日留。
汉牒熟当披旧迹，灞桥今忽过征鞍。前朝宫展烟芜远，四望河山古木寒。自古功名应邂逅，大家岐路妄汍澜。兴亡甚费生灵血，只得高人梦幻看。
斗峻凌霄出混茫，东西秦蜀此分疆。萦纡断涧千寻曲，回合危峦万叠苍。烟外孤村通鸟径，云间盘道绕羊肠。朝家方面非轻寄，何事徘徊望故乡。
地维绝脉摧鳌足，天垒横霄壮井舆。谁轧祸萌通鸟道，古为风土感鱼凫。壶中日月邻方外，海内山河入帝图。过此益知方面重，万兵开府一寒儒。
林壑云深接玉泉，松斋闭息辄经年。一无标致惟随俗，别有真机在指玄。诏板尝延清暑殿，诗筒时到华阳川。蜕形虽在张超谷，粟粒珠中自在天。
谋国有劳新史在，挂车无第旧乡遥。睢阳图记光耆彦，华下风烟遂寂寥。紫气尚劳关吏思，甘棠犹播陕民谣。莲花峰下仙人掌，高出云端若奉招。
高从云际落崔嵬，疑决银潢一派来。散漫难收珠网绽，琤𪻐不断玉山摧。寻源谁到烟霞路，税驾聊倾沆瀣杯。向暮危亭上灯火，水精帘下烛房开。
乱石峥嵘散粟堆，飞湍奔泻万山开。轰空急若雷车过，振壑倾疑地轴摧。银汉势从天际落，云涛声破海门来。迸泉叠𪩘平生爱，欲转岩隈首重回。
奇峰叠𪩘无重数，横涧飞泉会一谿。老树藤萝从古长，寒空云霭与天迷。幽中应有神仙住，深处唯闻猿鸟啼。野性旧多山水癖，恨无心赏此相携。
灵泉一派蜀江通，源出苍崖古洞中。乳滴云根苔臼满，药成仙灶石台空。琼缨珠络千岩霤，瑶瑟琅箫万壑风。杯勺已忻清病骨，刀圭敢望变衰容。
路到葭萌古道边，层崖叠磴入苍烟。忽逢方丈在平地，何意中途过洞天。四面浓岚围碧嶂，半空急雨迸飞泉。一宵身世离尘境，却抚征骖懒下鞭。
金丹一指自崆峒，便控飞轮驾赤龙。况是曾居小有洞，更应不在易迁宫。紫文宝诀三元秘，皇象灵符二景通。却恨劳生闻道晚，九还未就已衰翁。
圣明天子仁且英，海寰内外归神灵。辞客相夸凤凰诏，功臣不貌麒麟形。绣旗尘卷霞纹暗，古劔秋涩铜花青。尚余旧爱征西马，待从日仗登云亭。
黄裘纱帽霜眉白，九老相携意气同。碧水宫中初邂逅，黄金殿里久从容。苦催归路憎骊母，留赏名园喜葛公。为问家乡还远近，迢迢七十七程中。
翠嶂环合封白云，中有萧寺三为邻。老松偃蹇若傲世，飞泉喷薄如避人。苍猿啸断夜月古，丹花开遍阳崖春。盘桓数日不忍去，舟出邪溪犹惨神。
新安道中物色佳，山昏云澹晚雨斜。眼看好景懒下马，心随流水先还家。步头浴凫暖出没，石侧老松寒交加。怀君览古意万状，独转涧口吟幽花。
忆向江东太守园，猗猗甘树蔽前轩。风摇玉蕊霏微落，霜发金衣委坠繁。枕畔冷香通醉梦，齿边余味涤吟魂。天彭路远无因得，犹赖君心记旧恩。
洛阳宫殿郁嵯峨，千古荣华逐逝波。别殿秋高风淅沥，后园春老树婆娑。露凝碧瓦寒光满，日转觚棱暖艳多。早晚金舆此游幸，凤楼前后看山河。
几年尘土客京华，一日春乘犯斗槎。梦好夜归全蜀道，眼明朝宴上林花。白头佐邑非为晚，蓝绶还乡亦可夸。况有雄图看悟主，莫伤孤宦向天涯。
区区黠虏敢狂呼，遣使峨冠谒上都。辄出封章辞国命，妄传声势困军须。闭之塞漠为良策，啖以民膏是失图。淳俗易摇无自挠，每闻流议一长吁。
昔也衣裾已化尘，驱车今去涉惊津。淮天苍茫背残腊，江路逶迤逢旧春。时有飘梅应得句，苦无蒸酒可沾巾。归来莫恋溪山胜，枫鬼揶揄解笑人。
驱车长道久尘劳，一宿清宫醒骨毛。古桧有风天自籁，石坛多露鹤争嗥。星河耿耿秋还迥，栖观澄澄夜更高。吟对疏钟俗机尽，已疑身世属仙曹。
社曲东边风物幽，我来系马独淹留。门前翠影山无数，竹下寒声水乱流。酒压新尘常得醉，花开番次不知秋。主公堆案萦官事，早晚归来今白头。
驱马山前访古踪，僧居萧洒隔尘笼。绕庭石鳖谷间水，入户鸣鸱堆上风。无限老松秋色里，数声疏铎月明中。村鸡坐听三号彻，去去前朝气味同。
危构岧嶤出太虚，坐看斜日堕平芜。白烟覆地澄江阔，皎月当天尺璧孤。疏磬悲吟来竹阁，青灯寂寞照吟躯。老僧怪我何为者，说尽兴亡涕泪俱。
春暮曾无属物心，野行聊得据鞍吟。路经废苑情通古，水绕苍山意共深。残日花间浮暖艳，断云楼外卷轻阴。骚人自昔伤𫛸鴂，休苦风前送好音。
嫉恶曾收柱后冠，淹沦今未复荣班。青云失路初心远，白雪盈簪壮志闲。厩马尚嘶骢奋迅，箧衣犹曝绣斓斑。风流县尹多才思，时寄篇章与解颜。
院僻帘深昼景虚，轻风时见动竿乌。池中绿满鱼留子，庭下阴多燕引雏。雨后看儿争坠果，天晴同客曝残书。幽栖未免牵尘事，身世相忘在酒壶。
曾随使旆此东归，日日登临到落晖。畴昔侍行犹总角，如今重过合沾衣。窥鱼翠碧忘形坐，趁伴蜻蜓照影飞。风物依然皆自得，岁华飘忽赏心违。
寺古名传唐相诗，三伏奔迸予何之。云山相照翠会合，殿阁对走凉参差。清泉绝无一尘染，长松自是拔俗姿。二边羌胡日鬭格，释子宴坐殊不知。
东出盘门刮眼明，萧萧疏雨更阴晴。绿杨白鹭俱自得，近水远山皆有情。万物盛衰天意在，一身羁苦俗人轻。无穷好景无缘住，旅櫂区区暮亦行。
当年共醉此桥边，道旧狂歌至暮天。得句旋题新竹上，移舟还傍乱花前。君埋尘土骨应化，我逐风波心欲燃。落日长号感人事，沙头寂寞上渔船。
画鹢低飞湖水平，高低楼阁满稽城。人游镜里山相照，鱼戏空中日共明。尽是荷风香不断，忽逢溪雨气尤清。篮舆却上兰亭步，猿鸟云萝伴此行。
杳杳波涛阅古今，四无边际莫知深。润通晓月为清露，气入霜天作暝阴。笠泽鲈肥人脍玉，洞庭柑熟客分金。风烟触目相招引，聊为停桡一楚吟。
鉴湖尽处众峰前，寺古萧疏水石间。殿阁北垂连禹庙，松筠东去入稽山。坐中岩鸟自上下，吟久溪云时往还。我厌区区走名宦，未能来此一生闲。
公自登临辟草莱，赫然危构压崔嵬。凉翻帘幌潮声过，清入琴尊雨气来。畴昔江山何处好，生平怀抱此中开。东南地本多幽胜，此向东南特壮哉。
曙光东向欲胧明，渔艇纵横映远汀。涛面白烟昏落月，岭头残烧混疏星。鸣根莫触蛟龙睡，举网时闻鱼鳖腥。我实宦游无况者，拟来随尔带笭箵。
幽人漂泊兴无穷，弄水寻花处处同。春入水光成嫩碧，日匀花色变鲜红。静中物象知谁见，闲极情怀觉道充。寄语悠悠莫疑我，五湖今作狎鸥翁。
维舟亭下偶登临，下蔡风流古至今。远岭抱淮随曲折，乱云行野乍晴阴。幽人憔悴搔白首，啼鸟哀鸣思故林。触处涂穷何足恸，直回天地入悲吟。
轻舟留滞已春残，携手栖栖田野间。尽日东风吹百草，有时双鹭下前湾。古为少见如君困，世上应无似我闲。抖擞尘襟莫回首，谤书终不到溪山。
古郡登临足胜游，使君才调更风流。过云送雨海山暗，斜日催蝉江树秋。屡辱嘉招嗟放弃，又传新咏慰淹留。霜天乘兴当西谒，共醉城尖四望楼。
一舸风前五两飞，南迁今去别慈闱。人生多难古如此，吾道能全世所稀。幸有江山聊助思，莫随鱼鸟便忘归。君亲恩大须营报，学取三春寸草微。
别院帘昏掩竹扉，朝酲未解接春晖。身如蝉蜕一榻上，梦似杨花千里飞。嗒尔暂能离世网，陶然直欲见天机。此中有德堪为颂，绝胜人间较是非。
铁面苍髯目有棱，世间儿女见须惊。心曾许国终平虏，命未逢时合退耕。不称好文亲翰墨，自嗟多病足风情。一生肝胆如星斗，嗟尔顽铜岂见明。
月晃长江上下同，画桥横绝冷光中。云头艳艳开金饼，水面沈沈卧彩虹。佛氏解为银色界，仙家多住玉华宫。地雄景胜言不尽，但欲追随乘晓风。
沧浪独步亦无悰，聊上危台四望中。秋色入林红黯澹，日光穿竹翠玲珑。酒徒漂落风前燕，诗社调零霜后桐。君又暂来还径去，醉吟谁复伴衰翁。
溪声来从一气外，楼阁插在苍霞中。艳歌横飞送落日，哀筝自响吹霜风。低昂黛色四山黯，凌乱缬纹疏树红。凭阑挥手问世俗，何人得到蟾蜍宫。
落晚天边燕席开，溪山相照绝纤埃。绿杨有意檐前舞，凉月多情海上来。香穗萦斜凝画栋，酒鳞环合起金罍。自疑身是乘槎客，泛彻银河却欲回。
前岁京都吏议諠，劲弓摧翮两连翩。男儿穷困终归道，世路倾危自有天。云壑已通尘外意，茅斋仍得日高眠。寄声吾舅无相念，今作江湖九馆仙。
浪游天下访知音，健节亭亭耻陆沈。当日拜官随鹤版，此时孤宦入蛇林。羁愁虽得著书乐，风物能伤迁客心。顾我冥顽如瓦石，为君分袂亦悲吟。
生事飘然付一舟，吴山萧寺且淹留。白云已有终身约，醁酒聊驱万古愁。峡束苍渊深贮月，岩排红树巧装秋。徘徊欲出向城市，引领烟萝还自羞。
乱蝉咽咽柳霏霏，独上危亭俯落晖。江外山从林下见，城中人向渡头归。风烟远近思高遁，豺虎纵横难息机。出处两乖空自挠，伤哉吾道欲何依。
南湾晚泊一徘徊，小径山间佛寺开。石势向人森剑戟，滩光和月泻琼瑰。每伤道路销时序，但屈心情入酒杯。夜籁不喧群动息，长吟聊以寄余哀。
独绕虚亭步石矼，静中情味世无双。山蝉带响穿疏户，野蔓盘青入破窗。二子逢时犹死饿，三闾遭逐便沈江。我今饱食高眠外，惟恨醇醪不满缸。
山阴不见换鹅经，京口今存瘗鹤铭。萧洒集仙来作记，风流太守为开亭。两篇玉蕊尘初涤，四体银钩藓尚青。我久临池无所得，愿观遗法快沈冥。
今古何山是胜游，乱峰萦转绕沧洲。云含老树明还灭，石碍飞泉咽复流。遍岭烟霞迷俗客，一溪风雨送归舟。自嗟尘土先衰老，底事孤僧亦白头。
去年把酒共徘徊，今日寻幽独此来。竹密似嫌闲客入，梅含应待主人开。赞谋盛府方投刃，捍患长堤正展才。早晚得归如旧约，伴君池上倒尊罍。
势压苍崖险可惊，攀云半日到轩楹。旁观竹树回环翠，下视湖山表里清。惭觉愁随烟霭散，只疑身有羽翰生。他年君挂朱轓后，蜡屐邛枝伴此行。
谁凿幽轩刮眼清，湖中嘉处更禅扃。龙听夜讲寒生席，鸥伴晨斋暖戏庭。水月澄明应作观，云山浓淡自开屏。我公亦为留奇句，此地人间合有灵。
公镇西都拥剧权，远嗟穷苦寄新篇。气雄迥出关河外，句险空惊鱼鸟前。玉帐夜严兵似水，茅斋春静草如烟。才愚荣悴皆殊绝，自笑相酬更斐然。
嘉树名亭古意同，拂檐围砌共青葱。午阴闲淡茶烟外，晓韵萧疏睡雨中。开户常时对君子，绕轩终日是清风。盘根得地年年盛，岂学春林一晌红。
糟床新压响泠泠，敧枕初闻睡自轻。几段愁悰俱滴破，一番欢意已𥬠成。空阶夜雨徒传句，三峡流泉无此声。只待松轩看飞雪，呼宾同饮瓮头清。
向夕依阑念昔游，萧条节物更他州。池平不动天深碧，月色无情人独愁。千里江山幽信绝，一场风露败荷秋。征鸿急急知何事，断续哀鸣过不休。
参差峰岫昼云昏，入望交萝浊浪奔。震泽涌山来此岸，华阳连洞到东门。日生树挂红霞脚，风起波摇白石根。闻有上方僧住处，橘花林下采兰荪。
积翠湖心迤逦长，洞台萧寺雨交光。鸟行黑点波涛白，枫叶红连橘柚黄。人我绝时隈树石，是非来处接帆樯。如何遂得追游性，摆却营营不急忙。
翠微曾与客同游，陟险搜奇兴未休。八载重来惊老大，千年高咏想风流。云迷复岭深藏洞，水落寒江远见洲。安得符离张太守，画图再与泻清愁。
蒙山崦里藏禅宫，朝苍暮翠岚光浓。枯松老柏竞丑怪，危峦峻岭相弥缝。劔峡路岐唯少栈，榆关气象全无烽。恩深报浅来未得，暂留金节开尘容。
日日颠风喧病枕，曾无片云飞虚空。方嗟大疾被囚缚，敢请上帝前民丰。人嘱衰翁略外事，心存众瘼能宽中。纷纷盈尺谅旦夕，和霁迎得春融融。
公名杰出天下贤，终身师慕常颛颛。十年一面数日别，行行不忍移归𫐌。刚肠出泪收还注，感公知己难违去。黄昏病作宿荒城，离绪不堪纷似雨。
雪霁春来极目心，远眉新黛破遥岑。风传花信值寒晚，烟染柳姿随日春。酒美好陪游骑鬭，桃香谁待此门寻。欢期未集芳辰在，冤对慵翻简字金。
忠臣重此过邛崃，经计才优帝命谐。县弩清尘资远抚，史彤修职峻荣阶。蜀天星入人先候，剑路铭昏藓半埋。锦里万家迎使旆，壶浆应释去思怀。
天幕沉沉淑气温，雨丝轻软坠云根。洗开春色无多润，染尽花光不见痕。寂寞画楼和梦锁，依微芳树过人昏。堂虚座密珠帘下，试问淳于醉几樽。
庇身名邑得嘉禾，铜墨犹嗟滞俊科。前席未期宣室召，闻弦还继武城歌。酒旗穿柳春堤迥，鱼艇藏花夕唱和。对此不劳披县谱，且求新句解诗魔。
发策无双动紫宸，班条新贰两朱轮。窅窊仙桂天香重，蔽芾甘棠俗化醇。驷马同荣归蜀道，二龙齐跃出云津。前期丹禁徊翔地，凤沼波平药树春。
丝竹沉声月泛波，警宵方喜罢谁何。楼深酒密客留易，路远香残人去多。寒烛倚莲犹结泪，澹云归陇不停歌。那知梦稳瀛洲上，正是钧天九奏和。
晓来延阁步层梯，春色周围一望低。残雪半留珠殿北，非烟长护绮窗西。幽情自逐归鸿断，芳意还因远树迷。金匮有书犹未见，秘封香篆锁芝泥。
天波新绿染成春，波面轻风起细鳞。隔岸鸟声低弄曲，出墙花艳远含嚬。柳经伤别还多绪，鸥为忘机不避人。三月偷游仙署友，肯思迢递走征轮。
乡郡分符兔刻银，彯缨清晓别枫宸。驷车归邸夸新绶，鹤表还家谢故人。度日客樽盈若酒，经春诗笔赋汀苹。编民应久歌来暮，棠树成阴即旧邻。
褐衣亲策对中宸，三道精求素业陈。履迹见穿期仕汉，璧瑕因指不留秦。云迷江树归艎促，翼退天阍客梦新。好俟乡人再推上，决科优等继平津。
官绶飞花使毂丹，腊天行色犯轻寒。持平久奉虞刑恤，宣泽新承汉诏宽。拥传想逢关吏叹，爱棠还接陕民欢。三堂风物应如旧，公退先寻记字看。
西都为掾促征轮，南浦分携碧草春。卿寺试才方命秩，天衢飞步已逢辰。洛滨修禊浮觞散，水际看花第品新。樱酪有期谁其荐，曲江应记并游人。
翠影参差渐拂阶，清郎曾此占奇哉。辞君昔为莼羹去，恋尔今同菊径来。玉耸劲枝欺暮雪，绣残文箨委寒苔。虚心高节依然在，几见繁英落又开。
东南详谳得材臣，亲对天墀奉至仁。舜服暂平惟恤典，汉庭曾誉不冤民。圜扉鞠草提封静，高盖容门令德新。最好斋航初按部，柳汀花濑正逢春。
叠鼓声喧下鹢舟，书山萧索别英游。青蔾照字观奇废，朱雀分符锡命优。霞夹乌樯晴旆卷，星摇渔浦夜灯幽。莼风正孰帆无恙，一色江天望处秋。
仙桧移来近紫坛，亭亭将见起亭端。纤枝未觉来风韵，劲节先知度岁寒。得地最宜儒馆种，结根须作栋材看。愿将轩竹陪苍翠，带雪闻樽助雅欢。
讯察无冤善最闻，剸繁南邑遇盘根。还将决狱平反意，去作临民抚字恩。淮上月高生丽思，浦前春老醉离魂。知君阴德终阳报，容驷何妨大里门。
远道今逢祓禊辰，雨余风物一番新。等闲临水还思旧，取次看花使当春。絮雪暖迷西苑路，车雷晴起曲江尘。台英正约寻芳会，谁是山阴作序人。
汉宫新蜡未开烟，寒食东郊跃骏天。人面映花谁感事，客心燃火独成篇。塞鸿归渚遥书字，营柳因风强破眠。赖有目前随分景，数村如树起秋千。
振野惊风拂面尘，赫曦流烁犯征轮。酒非逃暑虚成会，花未忘忧谩映人。绿水已伤春别旧，碧云长起暮愁新。朝来记得瀛洲梦，目断英游极怆神。
云压孤城势渐低，昏昏台榭雪霏霏。人游兔苑何妨醉，使适龙沙未得归。夜馆月明交素影，晓涂霜重借严威。风前似慰征轺意，先学杨花二月飞。
草白岗长暮驿赊，朔风终日起平沙。寒鞭易促鄣泥跃，冷袖难胜便面遮。迥岭卷回云族破，远天吹入雁行斜。土囊微乞缄余怒，留送归程任摆花。
专对惭非出使才，拭圭申好敛旌回。礼烦偏苦元正拜，户大犹轻永寿杯。欹枕顿无归梦扰，据鞍潜觉旅怀开。明朝便是侵星去，不怕东风拂面来。
欲知藩境得嘉名，试策筇枝上此亭。江色照城平似练，岚光堆槛活如屏。好遨民阜充衢乐，出品花奇袭坐馨。使驲暂来闲寓目，几多高意在鸿冥。
去年巴蜀失秋成，西顾饥流恻睿情。尝忝乘轺宣渥命，更烦持节拯遐氓。夜亭微雨多侵梦，春峡繁花少记名。到日莫辞行部数，属城凋瘵望君生。
霜威昨夜肃天区，平晓蒿兰一槩枯。一寤春仁入根本，只凭秋惨及皮肤。寒锋刺甲过矛戟，皓色禁人著鬓须。料得西风如未紧，且来枝上作明珠。
不因疔适出中林，尘外高踪岂易寻。鸿在碧霄谁可慕，云归苍岛本无心。堤奁一鉴平湖满，寺枕千屏叠嶂深。知己重留多下榻，故栖猿鹤莫惊吟。
与君为郡不相遥，只隔瓜洲一信潮。诲字屡传来客素，治声常逐过江桡。词垣暂尔淹鸿笔，宴席何妨引巨蕉。诗句满筒烦借誉，爰居空自愧虞韶。
高笼携得意何勤，玉树惭无可待君。只爱羽毛欺白雪，不知魂梦托青云。孤标直好和松画，清唳偏宜带月闻。自有三山归去路，莫辞时暂处鸡群。
郁郁山头翠色攒，就中高格出林端。霜凌劲节难摧抑，石缠危根任屈盘。古鬣自随仙日老，孤风不入俗人看。时来匠者须回顾，且禀幽姿待岁寒。
当年都寺接贤初，屈指光阴一纪余。自说三茆深处稳，不逢又鲤寄来书。隔江闻授诸生业，命驾因烦长者车。得见新诗与高论，积年劳吝已全祛。
常山画野直天街，寄重如何付不才。跃马敢辞奔命去，捍羌曾是奋身来。军中纪律劳人葺，林下樽罍得意开。引领恩轩无路到，几临风月独徘徊。
旌旗乘晓出郊原，五马临风一慨然。山势似屏西限晋，地形如掌北擒燕。麦含丰泽催齐秀，蚕饱柔桑起大眠。守帅勉希廉与蔺，九重高枕不忧边。
一潭嘉景四时新，不得经年作主人。莲芰风前忘九夏，绮罗香里醉三春。勤劳疆场诚无避，妆点蓬瀛惜未真。多少胜游休结恋，报君须自立涓尘。
宴宇新成苦未嘉，忽膺朝委易军牙。张侯暂喜留欢客，开槛凭谁种好花。北沼不难平钓岸，西峰犹欠入窗纱。后贤政敏多余暇，高会何妨月影斜。
浅局虽难继大才，谿堂佳致亦添来。奇花并蒂宜新种，芳树连柯得旧栽。良执假途形咏叹，邻封为治惜淹徊。想君醉问歌人处，不向风前酹一杯。
穷边无处睹春荣，咫尺常山似洛城。会得主人将雅意，欲教邻境伏香名。全开正弄朝霞色，半谢犹含暮雨情。只上宾筵共一醉，也胜浑不见芳英。
蓬山曾许挹浮邱，逾纪光阴一瞬休。朔塞风霜人易老，申湖歌舞景长留。我临宾席频先醉，君对仙棋几自讴。千里诗来还感旧，不堪斜日凭边楼。
一从西北困边尘，瀛馆仙游更莫亲。只惯弯弧挥太白，几曾横槊赋青春。晴郊按猎长侵暮，夜橐飞邮不待晨。多羡某棠閴无讼，时将佳句恼粗人。
尽室林塘涤暑烦，旷然如不在尘寰。谁人敢议清风价，无乐能过白日闲。水鸟得鱼长自足，岭云含雨只空还。酒阑何物醒魂梦，万柄莲香一枕山。
周旋通显竭忠勤，勇退翩然得谢身。鸣玉乍辞天上贵，挥金长示里中仁。满床黄卷闲为伴，一枕清眠任过晨。六十九归今昔少，万年青史纪高人。
礼称七十还君事，岂必如期许退身。臣子引年虽审分，朝廷图旧合推仁。晓登文石方延刻，暮挂危冠不待晨。窃惜圣神求治意，未宜轻去老成人。
只恨无才济阻饥，北塘因尔失春期。民心方喜稻禾熟，秋色不关台榭隳。一派芰连输水鸟，几船烟雨卧风旗。佳辰赖有诗人觉，较得红芳又变衰。
去岁饥流待抚循，日忧疲瘵苦伤神。细民沟壑方援手，别馆莺花任送春。举目山河生壮气，经时台榭极芳尘。秋来幸有丰年兆，还作偷安乐事人。
无劳迁职此何名，只有惭羞敢自荣。抚俗未能宣上意，治边徒欲振天声。邱山莫副推恩重，铢两唯忧效死轻。高句不须期任旧，已求三载奏官成。
不与皇家致太平，康宁时节便遗荣。寰中自乐乔彭寿，海内空流邴魏声。一品坐来恩固重，万钟抛去禄何轻。朝廷欲继姬周盛，会向磻谿问老成。
晚雷驱雨协春雩，谁识天工用意殊。不许繁花私润泽，独教嘉谷足膏腴。群心有答方思报，寸草无求亦自苏。始信云龙施美利，岂劳功力费毫铢。
叶叶轻云帐薄罗，坐看膏泽洒庭柯。风前芳杏红香减，烟外垂杨绿意多。声落檐牙飞短瀑，点匀池面起圆波。晴来西北凭栏望，拂黛遥峰濯万螺。
青帝恩偏压众芳，独将奇色宠花王。已推天下无双艳，更占人间第一香。欲比世终难类取，待开心始觉春长。不教四季呈妖丽，造化如何是主张。
一夕轻云卷怒雷，回塘经雨绝纤埃。莲房倒盏挥人饮，柳幄牵丝待席开。未必鸥飞知客意，莫嫌蝉噪是风来。歊烦尽涤宜无累，奈有诗情费剪裁。
区区西北十经春，强力今为老病身。白发丹心论底事，清风明月属闲人。千钧未免嗤鼷鼠，一篑犹思抑孟津。早晚粗酬忠国志，五湖烟水乐吾真。
西北云高拂女墙，危亭虚豁望中长。田间堤陌成新险，天外江山是旧疆。古道入秋漫黍稷，远坡乘晚下牛羊。凭栏多少无言恨，不在归鸿送夕阳。
闰首邮音得到无，使来还喜发双鱼。却思塞上经时问，恰是吴中当日书。人邈江山神自照，道存忠义信从踈。昔年元白慈恩事，诗意虽同志未如。
禁扃清切拟仙都，多病年年绝寒居。四海风雷归旧笔，二垂霜霰乃吾庐。道同今古犹相照，事役鳞鸿不计踈。莫谓安恬道留滞，是非终有史臣书。
七夕今同末伏辰，方塘陶暑集珍群。娇莺万啭风前曲，秀岭千层水上云。幽鹭倚蒲真入画，香荷擎酒不须熏。天孙莫衒机头巧，倒载归来岂羡君。
十年西北保疆垂，只恐非才误委毗。报国心诚虽慷慨，背时踪迹极孤危。欲求褒贬明千古，直把穷通托二仪。多谢高篇远相劳，召南风格本王基。
久陟风骚上将坛，更持旄钺抚边关。山川满目吟虽苦，戈甲藏胸意自闲。威望昔尝流塞外，雅歌今复奏兵间。禁中日夜思颇牧，四牡看随杕杜还。
满怀经术欲谁传，却忆西归治洛田。富贵苟求诚损义，圣贤难遇亦推天。春风始入花王国，夜月长涵宓女川。岩谷弓旌如未及，且凭诗酒作闲仙。
灵岳祠宫尚未回，六花随祷下琼瑰。只忧风力狂无定，最喜云容重不开。但得余滋周畎亩，敢求娇意助樽罍。夜深犹使家人探，平地依稀几寸来。
闻说西台遂恳章，一何钦耸一何伤。赤松世外诚先觉，白首兵间是不祥。得失两忘祛病术，利名相贼溺人乡。几时微立疆垂效，去伴公闲亦道光。
拙者奔驰智者藏，细论朝体岂无伤。苍生困敝谁更化，贤弼优游自考祥。四海唐虞终我事，三川风月且吾乡。军中不识阳春赠，几按青萍骇夜光。
久抛儒掖御戎疆，每忆青毡只自伤。马上文章终是俗，胸中戈甲亦非祥。哇声误入离韶耳，藻衮轻投被毳乡。赖得高贤时借誉，不然幽迹转无光。
郊原飞隼拂晴霓，秋入丰年未惨凄。尝酒管弦先社集，捺弮禾黍极云齐。雪铺荞麦花漫野，黛抹蔓菁菜满畦。区脱狴牢无一事，山翁赢得醉如泥。
此夕仙花降羯陀，万灯光里雪花和。天心要足良农望，人世常多好事魔。云际未应成霡霂，风前疑欲助婆娑。阴晴况是民俱乐，无奈嘉宾惜醉何。
满岁穷边喜未还，飞尘犹拟助高山。一年愿借虽惭寇，万里思归却笑班。紫塞风烟长冷淡，赤松光景正安闲。何时少奉挥金宴，免役劳魂梦寐间。
寒食郊园此会稀，吏民随意赏芳菲。樽前有乐人还去，墙外无花蝶乱飞。众里秋千应是𫘤，岸边鸥鸟却忘机。黄昏易觉春醪散，细雨迎风洒西归。
中山风物有前缘，经赏重阳第五年。莫为素毛悲晚岁，且吹黄菊酌芳筵。退求僻郡疑邀宠，甘老穷边似好权。笑问此身何计是，不如嘉节倒垂莲。
祈雪经冬未应人，岁除方喜六花匀。解苏民望终为腊，要入时宜不在春。欲使休祥同节贺，更教生物及年新。明朝元会排天仗，万玉相辉拜紫宸。
候时宾雁觉秋分，便委胡霜溯楚氛。一片画屏横远岫，几行书字帖轻云。信通离阔诚虚语，声到英雄似不闻。莫趁衡阳恋闲暖，南儿矰缴正纷纷。
西北连忧寄责深，十年回首失光阴。丹心报国期输尽，白日当天荷照临。赐钺何劳诚腼面，捍边虽久即甘心。孤根只有衰危甚，不得终身被傅霖。
一落粗官伍哙曹，清流甘分绝英髦。建牙恩有丘山重，捍塞功无尺寸高。许国壮心轻蹈死，殄戎豪气入横刀。只期名遂扁舟去，掉臂江湖掷锦袍。
洛下安然塞下劳，公持霜简我持旄。忧无虚日三垂重，闲入芳春万事高。病虎厌风摧汉节，卧龙悭雨涩吴刀。遥知啸傲烟霞外，肯把仙袍换战袍。
尺雪征涂已倦行，那堪寂寞过清明。农居近古秋千野，县堞成虚睥睨平。只见靓妆矜节服，更无闲地匝春耕。山川寓目皆形胜，可惜虚屯百万兵。
破赵降燕汉业成，兔亡良犬日图烹。家僮上变安知实，史笔加诬贵有名。功盖一时诚不灭，恨埋千古欲谁明。荒祠尚枕陉间道，涧水空传哽咽声。
迩臣清举世推公，驿召归驰御史骢。不独危言开正道，更将高节激颓风。严霜透骨寒威重，健鹘盘空杀气雄。朝选虽精知尚薄，济时才业满胸中。
万柳笼溪借碧涟，涤烦高会喜僚贤。人间酷暑病庚伏，世外清风有洞天。一枕易醒西峤雨，满筵思醉北池莲。棠阴讼閴边烽静，谁信榆关作地仙。
病襟深惜好重阳，莫接郊园醉晚芳。豪饮直输无比户，清欢全落少年场。感时萧索休成咏，中酒无流不是伤。猛战巨觥吹嫩菊，且陶佳节趁康强。
莫赋悲哉学楚骚，寒庭秋色一时高。霜严猎卫鹰权峻，风入弓胶士气豪。对月清吟森玳瑁，吹花芳酌醉葡萄。汾波照骨银河淡，晓夕寒光助帐刀。
车书从此九区同，雉堞隳云百载空。欲把金汤角天命，却惊禾黍满秋风。虽余墟落人烟悄，不改山河气象雄。何必坏城心可坏，祖宗恩德浸无穷。
唐叔祠推晋域雄，乘春来谒想遗风。前庭树古圭曾剪，近垅禾新颖未同。山峻尚存维翰德，泉深长泻及人功。愚民不识邦君重，岁岁西神酒食丰。
汉唐二傅推疏白，高退当时叹莫如。虽有清风传旧史，不闻优宠及安车。直缘贤迹光君辅，更约师模在帝储。何似诏公还庙席，万灵和乐浃堪舆。
秘殿班崇极迩联，九重思旧及高贤。虽知荣宠公非乐，且喜孤忠帝尚怜。惠物袴襦联一境，得时霖雨即敷天。万方翘首皋夔入，待见唐虞致治年。
别殿深严峻宠班，再烦开府扼秦关。棠郊阴满修前治，蕙帐香销在故山。天意未容贤者乐，官方唯许老时闲。苍生况结为霖望，岂要穷边俗吏攀。
不草边书绝塞氛，英僚高会喜同群。朋间射鹄虽连中，坐上飞觥不五分。烈士感时何晚岁，男儿行乐是从军。速挥大白申严令，多得红心即战勋。
天意如何未应人，蛟龙犹得戢乖鳞。民间望极经时雨，寒上寒深几日春。麦脚埋尘难自展，柳眉低水只干匀。西溪不在浮觞乐，且慰群心祓禊辰。
绝塞风霜正树威，不知韶律起从微。十千酒且迎春酌，五九寒须半腊归。破屐好山连日上，费诗娇雪着人飞。属封所过皆蒙惠，民吏应如挟纩衣。
霄躔将欲正三台，促召深思辅翼才。只听燮调光玉铉，若为封駮滞银台。殿帷延纳君恩厚，经席敷陈圣虑开。命相几时符众望，递中看录白麻来。
暑雨频经信宿休，近郊方出释潜忧。虽妨麦始二停获，且见苗知一半收。神岳怖民藏电雹，老松凭寺偃蛟虬。佳游况遇从丰谶，好饰千仓待有秋。
鄣泥何惜出郊游，始霁才宽望岁忧。郁若山光疑是活，飘然诗思尽难收。隈林杏颊红初抹，拂砌莎髯绿自虬。禾黍坐看云四合，有年将乞载春秋。
使台凝绩大河东，荣圃更临辅镇雄。鸾省要资虽锡命，牺图清职未推公。满天秋色增诗骨，一路欢谣入岁丰。会取朝家精选意，陪京今是汉扶风。
元日难逢是立春，普天谁不喜佳辰。一年气候均诸节，万卉芳菲实九旬。柏叶始倾为寿酒，土牛随示力耕人。故阴尽革无余腊，端朔阳来庆共新。
万家灯火彻重𬮱，通夕熙然本顺民。谁道升平无可状，请观丰稔及兹辰。月随游骑何曾动，莲嫁春风不是真。半病使君心未伏，欲驱歌吹逐香尘。
拍堤春水展轻纱，元巳清明景共嘉。人乐一时看开禊，饮随节日发桐花。红芳雨过妆新拂，绿柳含风带尽斜。欲继永和书盛事，愧无神笔走龙蛇。
晋阳封守远睢阳，空有驰魂若侍傍。处世少容虽凿枘，与公相协自宫商。冥鸿愈适知难慕，疲驾将颠失预量。新句暗投频骇目，少陵光焰极辉煌。
百讽新篇百忘劳，直将渊旨质风骚。闲观景物辞终巧，意到安恬格自高。三代正声传雅乐，千年嘉味入蟠桃。谁知八十归休相，字体诗情日日豪。
彦国贤推不世奇，两谐交政辱公诗。如褎事契诚多幸，欲并才名敢固辞。疏傅退来光汉史，周公归已静淮夷。须知病守荣非浅，日对乡枌拥郡麾。
怒雷倾雨洒无垠，天意须臾复至仁。比屋士民平叹息，一川和黍长精神。彻犁农喜通新种，隔辙人谁谓不均。大利岂当论小害，路泥深尺没征轮。
山脚林成簇舍窠，门前流水养嘉禾。森森松柏围先陇，濈濈牛羊满近坡。官赋已供余岁备，村歌无节得天和。安全尽责廉平吏，三岁齐民更孰过。
我从团柏历山岐，秀绝唯于熊耳知。芳草经年被重席，轻云无日展时旗。羊头有黍名终俗，壶口称关类亦卑。何似半天留鹤驭，此来凭轼与仙期。
出却千山与万山，坦途由引达乡关。边垂未减宵衣念，闾里徒矜昼锦还。忧国敢忘经日虑，治身能得几时闲。遥知上冢光荣处，只在州城一舍间。
垂稔良田雨信愆，三农忧死只呼天。应时滂洽真无价，数日淹迟误有年。立解焦枯非甚力，不知神化此谁权。何妨四序均膏泽，长使生灵得自然。
尺雨滂然涤旱灾，行田因得过家来。催成禾黍拖泥秀，长就枌榆揭冻栽。三组不矜聊问俗，一廛虽陋且容杯。郊原跃马都忘病，随目山川气象开。
一夕甘滋起瘁田，斗回灾沴作丰年。便晴谁恐禾生耳，将熟偏宜谷捺弮。云退不留驱旱迹，气清浑露已秋天。衰翁岂独同民乐，更觉诗豪似有权。
雨过观田出近垌，敝庐还喜及柴刑。云平多稼彻天尽，黛拂远山随马行。寂寞秋风催晚角，徘徊先陇奈重城。乡人莫羡前驱弩，吾意何如负郭耕。
叠叠山依皱晓霞，羲轮腾海露天涯。一川图画秋方静，万积京坻谷尽槎。旧邺余风含古意，太行高景落诗家。讼庭经日如僧舍，又到村居倚将牙。
洛中平日是吾家，时节芳菲正可夸。权去独思来卫幕，春归谁约醉桃花。晴飞县舄瞻仙翼，暖撷新兰荐洁牙。更想缑笙闻夜月，翩然高意薄青霞。
延塞何须辍巨公，西师今复久櫜弓。三台班秩名虽重，四海生灵泽未丰。莫泥兵韬求策胜，更充贤业俟时通。归来谈笑岩廊上，致主唐虞始是功。
猛收宵雨发秋光，甲子朝来甚不伤。天意欲教成九谷，人心兼遂乐重阳。山开霁碧迎轩秀，菊染新黄助酒香。气与民和自无沴，岂须从俗佩萸囊。
坏圃萧踈有废台，登高留客此徘徊。几年埋没荒榛满，今日崔巍宴席开。一境山川俱入眼，重阳风物尽宜杯。坐中不劝犹当醉，菊蕊浮香似拨醅。
欲识芳园立意新，康辰聊以乐吾民。天收寒食时来雨，人得常年数倍春。密密楼台花外好，蚩蚩歌舞醉中真。朝来必要升平象，请绘轻绡献紫宸。
楼角声喧促晓更，致虔茔域出西垌。春山带雨和云重，麦陇如梳破雪青。乡树溟蒙天水墨，村农淳野古畦丁。阴迷俄景催归驭，暂向东风俗眼醒。
溪园高致此非遐，请为公陈众所夸。一境熙台跻旧俗，万民和气入新花。流芳只有人思召，行乐何须坐有车。不独清明资胜会，四时风月惬诗家。
本邦为守获邻封，民政虽殊道则同。浃境欢然君有惠，一乡荣甚我何功。渐濡美化规模近，珍重高篇气格雄。德薄可能胜尹诵，穆如空自愧清风。
谁言智者不兼仁，请看新渠激硙轮。本为酒材宽物力，更饶春月乐乡民。阴晴天色将寒食，狂醉人心即蜡宾。父老他年传故事，可忘修禊起兹辰。
欲集珍丛称此堂，春来栽槛首花王。连砧不动开犹少，对酒多情格自强。白昼已凌乡锦色，清阴宜接讼棠芳。娱宾一奉笙歌赏，从此香名岁月长。
榆荚纷纷掷乱钱，柳花相扑辊新绵。一年寂寞频来地，三月芳菲已过天。树密只喧闲鸟雀，台高犹得好山川。病夫不饮时如此，徒有诗情益自然。
淫雨农畴害复收，彼何恩厚此何仇。高田谷穗拖牛尾，卑地庄窠没兽头。稔社彻宵喧鼓乐，灾居无日苦饥流。如云祸福关为政，安得丰凶在一州。
久雨无书致睦邻，坦途非邈尽长津。正忧吾里民灾甚，敢觊公斋酒味醇。得骋蛟龙方倚浪，未锄稂莠已齐身。太阳几日披云见，多少如葵仰望人。
习平礼乐存形器，要阅兵须有杀生。故备奸戎侔斩伐，唯于畋猎可申明。妖狐胆裂逃终戮，老鹘拳高下必精。大获未能矜小得，几何人不哂吾行。
人正开统发新阳，盈尺稀逢雪载滂。不必宫声符善岁，却应和气得嘉祥。同云几刻藏春色，利泽经时洽众芳。遥想九天排晓仗，六花吹入万年觞。
新岁斋前寂讼铃，不妨诹日展先茔。遥知陇树春方到，一见家山眼又明。孝弟少期为俗劝，里闾乌足语吾荣。此行犹苦圭符累，名遂归来更尽诚。
陪京高选得名卿，勤葺公园匪自宁。政举辅藩无一事，意尊王室有三亭。看花篇什烦官课，对酒笙歌易讼铃。他日吏民铭惠爱，定随碑刻载图经。
四时风物隐天真，咫尺城隅惜示人。几岁坏堤埋老木，一朝春色与吾民。壶中有景知诚少，堂下无喧到始频。我亦治园同众乐，夹河相望称为邻。
花簇香亭万朵开，雕舆高自九关来。轻阴阁雨迎天步，寒色留春送寿杯。仙吹彻云终缥缈，恩鱼逢饵几徘徊。曾参二十年前会，今备台司得再陪。
一纪前曾对此君，依然轩槛喜重亲。丹心自觉同高节，青眼相看似故人。不杂嚣尘终冷淡，饱经霜雪尚精神。枢廷岂是琴樽伴，会约幽居称幅巾。
昔年疆场宠双旌，官寄洋州实治并。今喜远民留上意，故求贤守绍家声。升云仙迹唐祠古，踏石春游𣺼水清。时阅吏文应笑我，从前衔署只虚名。
好胜时多尚己为，前人勤力必随隳。所图营葺犹如是，欲树功名即可知。昔慕先贤形藻绘，本同来哲作箴规。得公诗刻增光焰，定警媮风变俗漓。
夺热清风几快襟，禁街岑寂漏声沉。东方似动阴氛失，北斗高垂帝阙深。忧国远图深入梦，费诗闲景懒成吟。平明天外鸣鞘下，万玉颙然拱极心。
愆阳经腊恻皇情，遍走灵祠达意诚。马殆始知仙府迥，露寒如到月宫清。甘泉既久蠲民瘼，惠泽非难涤厉萌。日待神龙兴热窟，一吁嘉雪满寰瀛。
新元迎晓朔风凉，零落同云势渐霶。气候未春终是腊，祷祈方得合称祥。拜章粉絮迷朝珮，献寿琼花入御觞。自是三农丰岁兆，人声何必问宫商。
初暑轩窗覆翠阴，更宜飞雨濯尘襟。喜花添色自人意，为岁期丰独帝心。余润日随和气浃，好声时逐远风沉。郊原遍采农家议，一寸真如一寸金。
谁知九日接宾觞，未放寒花折露房。早是生来悲晚节，那堪开不在重阳。满头且应良辰插，一夜宁衰浅意香。守待金铃披绝艳，共君搴蕊醉余芳。
惊人侍句本天成，艳格清奇不易评。秋月照空澄万景，洛花无品尽多名。珠藏赤水搜求苦，矿出黄金锻炼精。郊庙有歌犹未采，只输高兴写幽情。
紫菊披风碎晓霞，年年霜挽赏奇葩。嘉名自合开仙府，丽色何妨夺锦砂。雨径萧踈凌藓晕，露丛芬馥敌兰芽。孤标只取当筵重，不似寻常泛酒花。
大祫休成庆泽新，广庭宣制宠臣邻。非烟荐瑞笼宫殿，出綍敷言耸搢绅。风结冰檐骈玉箸，日融霜瓦半鱼鳞。移时始放金吾仗，鹓鹭齐飞出禁𬮱。
懊恼闲云取次生，中秋观月悮人情。一时虽不充群望，万古终难掩至明。疑有阴魔憎好事，更虞淫雨害丰盛。须知席上徘徊意，直似葵心向日倾。
君于荣利已恬然，此治韩城属荐贤。惠政即随春共煦，道心常与月同圆。门踈俗客禅诠远，亭掩修篁定力坚。思退几人曾上籍，可容名记托新篇。
去年同举菊花觞，自揭清音入醉乡。此日高秋来一别，几旬佳节负重阳。风生古操安新治，雨彻踈茅锁旧堂。民里更繁应自化，宰君心地本空王。
晓跸声干下九重，西郊岑寂款琳宫。骄阳尚作三春旱，多稼期沾一雨丰。恤物致虔归上德，应诚为答即神聪。从来圣感无旋日，不在商岩傅说功。
杪春时泽未全滂，西祷真祠徯福祥。蚕女舍笼惊法从，耕夫投耒目天光。劳勤率有优恩及，拜赐皆知佚道长。海内承风谁不劝，何须躬籍与躬桑。
太一尊神宅近坰，特纡天仗乞殊灵。清衷祠祷才三日，大澍滂沱足四溟。上释忧劳严报谢，民祛愁郁得康宁。至诚有答真如响，更异言闲退守星。
帐殿深沉压水开，几时宸辇一游来。春留苑树阴成幄，雨涨池波色染苔。空外长桥横䗖𬟽，城边真境辟蓬莱。匪朝侍宴临雕槛，共看龙艘夺锦回。
西池风景出尘寰，春豫方乘禁坐闲。庶俗一令趋寿域，从官齐许宴蓬山。楼台金碧芳菲心，舟楫笙歌浩渺间。与众尽欢宫漏促，万花香里属车还。
知君为邑解铜章，却复先庐坐葆光。对境风幡俱不问，安禅心法两皆忘。满庭修竹争高节，近砌幽兰称独芳。若论厌喧遭拄杖，何如趣驾返周行。
一夜阴云匝四溟，朝来嘉雪洒寰瀛。因风絮起先春媚，剪水花飞到地轻。天际定迷琼蕊屑，世间今有玉楼成。应时何止销民疹，直压胡沙万里清。
向陪亡室鹡鸰原，正是轻霜九日天。醉语忘形几尔汝，诗毫挥纸速云烟。思穷碧落今无术，泪洒黄花两换年。一览嘉章生百恨，孤怀还昧觉心圆。
迁笔褒扬逸少书，孤风拂拂起襟裾。孝心知睹英灵在，世系元承福庆馀。永向浄居同相好，任从深谷改丘墟。君诗意主称人善，义节轩然到古初。
欲护亲茔荐福殊，僧蓝营葺几年余。名因先帝鸿恩锡，牌得君谟大字书。佛宇增辉良自尔，乡庐传美孰加予。须知体法多奇处，深造钟王奥妙墟。
唐季诸侯孰擅雄，邺邦高袭世勋洪。图功自可超烟阁，接士殊优在雪宫。刀笔风流争战外，生灵安帖笑谈中。诗豪墨妙家藏久，二美刊传定不穷。
珍藏正献草书诗，传诫云来示永贻。几夜风涛偃松柏，半天雷雨起蛟螭。临池学苦应同妙，舞剑功如未是奇。刊石岂徒为世玩，更思清节可师之。
阅古堂成在北边，希文诗笔美前贤。高吟尚纪终军策，小字如观乐毅篇。欲起贵名增世慕，更刊余礼广人传。其他事业知难泯，尽入仁宗实录编。
常喜交亲燕此中，忽移欢绪作悲翁。桃阴已盛何曾语，桧影长闲不厌风。数漏趁朝心拱北，忍饥开阁客盈东。人生易别须偷暇，为我樽前话苦空。
虚亭还喜叩禅诠，顿觉襟怀鄙吝捐。陶暑屡开河朔饮，聚星看别颍川贤。我縻东府成衰叟，君向西湖即洞天。且缓归期时一笑，及瓜趋阙动三年。
苦厌繁机少适怀，欣逢重九启宾罍。招贤敢并翘材馆，乐事难追戏马台。藓布乱钱乘雨出，雁排新阵拂云来。何年得遇樽前菊，此日花随月令开。
常虚西馆待高贤，一见襟怀两释然。且叩真诠期进道，不论衰鬓逐凋年。顽金在矿须当变，逸骥无鞭亦自前。相叩屡辞虽未得，已齐朝市与林泉。
春来天气作轻寒，故使春芳欲见难。赖得好风摅俗愤，顿开韶景与人看。诗情遇敌豪虽减，杯兴逢辰老未阑。幸遇亲朋时枉驾，且偷壶刻奉清欢。
颗颗装成药灶牙，日边开处近彤霞。真宜相阁栽培物，更是仙人种植花。高行出群犹仰慕，香名超格合洪夸。诸贤继有寻芳会，欲奉欢游决自差。
三十年来契分隆，更从亲炙达真空。明非独善诸昏破，理到无心万事通。莫话离悰伤祖席，且留欢刻醉春风。海棠亭下花看发，坏子胭脂点点红。
绀园南北压通寰，气象超然出世间。只见庄严尊十地，不须微琐说三山。浮云自缚春春失，真境无尘事事闲。我有归依殊胜愿，吏文常扰几时还。
一稔繁机困备员，芳时何暇目春妍。自惭东阁延才地，得会西豪聚里贤。益友至言皆有味，禅宗高论邈无边。须知樽酒相留意，老去离怀异少年。
春光浓簇宝津楼，楼下新波涨鸭头。嘉节难逢真上巳，赐筵荣入小瀛洲。仙园雨过花遗靥，御陌风长絮走球。禊饮不须辞巨白，清明来日尚归休。
一霎轻尘小雨过，园林风物尚清和。巢栖旧燕将成子，盆植新莲未出荷。欲就好峰添异石，恶侵芳卉㔉狂莎。病襟萧索宾如市，孤负良辰乐事多。
天阁当年拂雾宣，紫皇端扆侍群仙。亲挥龙凤轩腾字，命继咸韶雅正篇。劝酌屡行均圣宠，赐花中出夺春妍。玉峰光景都如旧，但睇宸章极泫然。
暑雨滂然仅作霖，连宵殊未扩阴森。全祛下土将焚患，尽识高穹不忍心。斗厌埃氛开众目，了无烦热自吾襟。当轩倍胜松风过，何必清音一弄琴。
春意阴阴百五天，小池萧索会僚贤。孤芳映水花终淡，劲竹凌轩节自全。一阵森严林势合，万鱼跳落雨痕圆。当筵暂弭忧边虑，且伏诗魔驾酒船。
喜陶嘉节曲池边，薄酒何须辨圣贤。谈席且夸珠履盛，种羌谁问蚁封全。白杨花落眠蚕老，红杏枝残笑靥圆。不似丁年为帅日，醉乡方拟拍浮船。
连日阴岑此日晴，池头风物称清明。万鳞潜养云头坼，一鉴新开水面平。两两凫鹥波上没，憧憧车马柳间行。嘉宾须惜难并会，莫厌芳樽冷淡倾。
池北如趋紫府家，亭台高下景无涯。垂杨下绊游春骑，曲水时飘出洞花。万本竹深丛剑戟，一轩藤老缠龙蛇。使君欲共斯民乐，莫顾西山下日车。
兴庆池头三月三，柳如拖绶草如衫。禊觞临水筵相属，文鹢凌波尾竞衔。花雨乱飞红扑蔌，峰螺遥耸碧崭岩。芳辰况任游人乐，不必低将席帽搀。
九曲池边第一开，舣舟同赏尽高才。弯流自得黄河势，怪石应从紫阁来。尘外恍迷仙境界，竹间深有古亭台。徘徊复至丰碑下，花萼吁嗟作盗灰。
正是风和日暖天，重阴凌扰苦缠绵。蕉心自结凭谁展，柳眼慷开只待眠。草湿谩铺留醉席，榆寒难掷买春钱。几时霞外氛霾散，放出红轮一丈圆。
池榭春深合众芳，使台来赏好风光。波头滟日琉璃软，酒面摇花琥珀香。访古旧文昏琬琰，记游新刻上筼筜。临归定借西园步，愈觉禅诠气味长。
岑寂禅扉启昼关，公余为会一开颜。高台面垒包平野，老柏参天碍远山。花去春丛蝴蝶乱，雨匀朝圃桔槹闲。徘徊轩槛何时下，直待前枝倦鹊还。
一春颜色与花王，况在庄严北道场。美艳且推三辅冠，嘉名谁较两京强。已攒仙府霞为叶，更夺熏炉麝作香。会得轻寒天意绪，故延芳景助飞觞。
几酌西禅对牡丹，秾芳还似北禅看。千球紫绣擎熏炷，万叶红云砌宝冠。直把醉容欺玉斝，满将春色上金盘。魏花一本须称后，十朵齐开面曲栏。
莫厌烦蒸共此行，临流台榭极高明。风前自得披襟兴，林杪时闻脱袴声。洞竹交阴冠盖爽，砌泉争响梦魂清。凭轩最切云霓望，日待民田雨足耕。
终南频月晦峰峦，一雨民心万事宽。救彻旱苗充岁望，洗开山色与人看。半天横示全秦壮，积雪高连太白寒。欲识众多欣幸意，送湫歌舞满长安。
崔园高绝五门西，尘外风光是处宜。唐室旧池因地得，汉宫遗址上楼知。青螺万岭前为障，碧玉千竿近作篱。我住邺台殊草创，一来尤觉愬归迟。
门径萦纡洞府间，了无尘外累幽闲。长杨十丈乱风雨，流水数枝鸣珮环。入户好峰谁可画，碍人新竹不容删。池亭面面圆荷满，薄暮飞香送客还。